title: Eesti kirjakeele seletussõnaraamat

text: Venäjän kielen yleissanakirjan tarjoaman mallin mukaan hakusana-artikkeleissa on paljon sitaatteja kirjailijoilta. Tämä johtuu siitä, että neuvostotasavalloissa jouduttiin pitkälti seuraamaan venäläisen leksikografian oppeja. Virolaiset sanakirjantekijät pitivät ihanteenaan kuitenkin myös Nykysuomen sanakirjan tarjoamaa mallia, jossa pääpaino oli sanaselityksillä ja itse laadituilla käyttöesimerkeillä ja kirjallisuussitaatteja oli vähemmän. Niinpä Eesti kirjakeele seletussõnaraamat asettuu venäläisen ja suomalaisen sanakirjamallin välimaastoon, ja sanastoa on muualtakin kuin kirjallisuuden klassikoilta.


title: Työvälinevalmistaja

text:
Työvälinevalmistaja (engl. Instrument Maker) on kone- ja metallialan perustutkinto. Työvälinevalmistajat suunnittelevat sekä rakentavat, tuotantovälineitä, erikoistyökaluja ja koneita, kuten muotteja, leikkaimia ja puristimia.
Usein valmistettavat tuotantovälineet ovat monimutkaisia yksittäiskappaleita. Työvälinevalmistaja käyttää niiden tekemiseen mm. työstökeskuksia, sorveja ja jyrsinkoneita. Tutkinnon suorittaja tietää erilaisten työstömenetelmien vahvuudet, osaa tulkita
työpiirustusta ja sen avulla luo suunnitelman, jota hyödyntäen valmistaa tuotantovälineen.


title: Työvälinevalmistaja

text:
Työvälinevalmistajat sijoittuvat työelämässä työvälinealan yrityksiin sekä metalli- ja muoviteollisuuden työkaluosastoille.
Muovi, sähkö-, elektroniikka- ja autoteollisuus sekä terveydenhoitoala ovat suurimpia tuotantovälineiden käyttäjiä.


title: Swordfishtrombones

text: Swordfishtrombones on Tom Waitsin vuonna 1983 julkaistu musiikkialbumi. Se oli ensimmäinen Waitsin itse tuottama levy (Kathleen Brennan toimi apulaistuottajana), ja selvä suunnan muutos aiempaan tuotantoon verrattuna.


title: Swordfishtrombones

text: Waits äänitti sen alkuaan Asylum Recordsille, joka ei kuitenkaan suostunut julkaisemaan sitä, eikä myöskään uusimaan Waitsin levytyssopimusta. Tom Waits allekirjoitti uuden levytysopimuksen Island Recordsin kanssa, joka myös osti "Swordfishtrombonesin" oikeudet itselleen ja julkaisi levyn. Levyllä oleva "Johnsburg Illinois" -kappale on omistettu Kathleen Brennanille.


title: Swordfishtrombones

text: Kaikki kappaleet Tom Waitsin kirjoittamia.


title: Pekka Löyttyniemi

text: Pekka Johannes Löyttyniemi (s. 8. elokuuta 1932 Janakkala) on suomalainen poliitikko ja kaupunkineuvos. Hän toimi kokoomuksen kansanedustajana vuosina 1979–1985. Vuonna 1985 Löyttyniemi siirtyi Espoon kaupunginjohtajaksi. Hän toimi tehtävässä vuoteen 1995.


title: Pekka Löyttyniemi

text: Koulutukseltaan Löyttyniemi on diplomi-insinööri ja varatuomari. Hän työskenteli Helsingin kaupungin rakennustarkastusviraston rakennusinsinöörinä vuosina 1957–1961, Helsingin Sato Oy:n teknisenä johtajana vuosina 1961–1965, Helsingin kaupungin asuntotuotantotoimiston päällikkönä vuosina 1965–1972 sekä Vuokra-asuntojen tuotanto ja rahoitus Oy:n (VATRO) toimitusjohtajana vuosina 1972–1984. Eduskunnassa Löyttyniemi toimi suuren valiokunnan ja laki- ja talousvaliokunnan jäsenenä, Suomen Pankin varatilintarkastajana sekä vuosina 1983–1984 perustuslakivaliokunnan puheenjohtajana. Presidentin valitsijamiehenä Löyttyniemi oli vuoden 1982 presidentinvaalissa. Hänellä on ollut useita luottamustehtäviä kunnallisella, seurakunnallisella ja yksityisellä sektorilla.


title: Pekka Löyttyniemi

text: Löyttyniemi on naimisissa ja hänellä on kolme lasta. Sotilasarvoltaan hän on reservin luutnantti. Pekka Löyttyniemi syntyi kauppias Aarne Löyttynimen ja Aino Ester Seppälän perheeseen, hänen veljiään ovat kaupunkineuvos Heikki Löyttyniemi (1928–2014) ja järjestöjohtaja Veikko Löyttyniemi (s. 1938).


title: Kunnossapitoasentaja

text: Kunnossapitoasentaja on kone- ja metallialan perustutkinto. Kunnossapitoasentajat tekevät muun muassa akseleiden linjauksia, laakerihuoltoja ja muiden kone-elinten asennuksia sekä korjauksia.


Tämä on Luettelo Venäjän liittovaltiosubjektien lipuista.


title: Luettelo Venäjän liittovaltiosubjektien lipuista

text: Pihkovan alueella ei ole lippua.


title: Siikasaari

text: Siikasaari on saari entisellä Jyväskylän maalaiskunnan alueella Jyväskylässä Pohjois-Päijänteellä. Saaren pohjoispuolella on Haapaniemi. Ruokosalmi erottaa sen länsipuolella olevasta Vuoritsalosta ja Siikasalmi itäpuolella olevasta mantereesta. Siikasaaren ja Haapaniemen välistä kulkee vesiväylä.


title: Siikasaari

text: Siikasaaressa on vuonna 1900 rakennettu huvila. Saaren länsipuolella on kaksi luonnonsuojelualuetta.


title: Siikasaari

text: Siikasaaressa on "muuttokanta"-niminen paikka. Se on saanut nimensä sen perusteella, että kun Toivakasta soudettiin Jyväskylään kirkkoon, tuossa Siikasaaren paikassa vaihdettiin soutajat.


title: Brianna Glenn

text: Brianna Glenn (s. 18. huhtikuuta 1980 Santa Ana, Kalifornia) on yhdysvaltalainen pituushyppääjä. Glenn voitti vuonna 2002 maansa mestaruuden pituushypyssä tuloksella 646 cm. Hänen ennätyksensä on 16. kesäkuuta 2011 Chula Vistassa hypätty 687 cm.


title: Brianna Glenn

text: Yhdysvaltain mestaruuskisoissa Glenn on vuoden 2002 mestaruutensa lisäksi ollut pituushypyssä hopealla 2009 tuloksella 682 cm (tuulta +3,5 m/s) sekä pronssilla 2001, 2005 ja 2010 ennätyksellään 681 cm. Yleisurheilun maailmancupissa 2002 Madridissa Glenn sijoittui yhdeksänneksi ja seitsemänneksi. Berliinin MM-kisoissa 2009 hän oli yhdeksäs ja Dohan sisäratojen MM-kisoissa 2010 hän karsiutui.


title: Brianna Glenn

text: Glennin ennätys 100 metrin juoksussa on Indianapolisissa 21. kesäkuuta 2007 juostu 11,10 sekuntia.


title: Valaja

text: Valaja on kone- ja metallialan perustutkinto. Valaja tekee muotin hyödyntäen apunaan valumallia. Valaja sulattaa metallin sekä valmistaa tilatun valukappaleen. Valajat sijoittuvat työelämässä valimoihin tai mallinveistämöihin.


title: Hurricane (Bob Dylanin kappale)

text: Hurricane on muusikko Bob Dylanin säveltämä ja sanoittama protestilaulu. Se on yksi hänen harvoista protestikappaleistaan 1970-luvulla ja myös harvinaisen pitkä (noin 8 minuuttia).


title: Hurricane (Bob Dylanin kappale)

text: Dylan julkaisi kappaleen vuonna 1975 albumillaan "Desire". "Hurricane" on albumin ensimmäinen ja ylivoimaisesti tunnetuin kappale.


title: Hurricane (Bob Dylanin kappale)

text: Kappaleessa Dylan laulaa nyrkkeilijä Rubin ”Hurricane” Carterin saamasta, rasismiin ja salailuun perustuneesta vankeusrangaistuksesta, joka langetettiin hänelle vuonna 1966.


title: Hurricane (Bob Dylanin kappale)

text: Laulu kuullaan Rubin Carterista kertovan vuoden 1999 "Hurricane"-elokuvan soundtrackilla.


title: Valumallinvalmistaja

text: Valumallinvalmistaja on kone- ja metallialan perustutkinto. Valumallinvalmistaja luo valumallin nestemäisestä muovista, puusta tai metallista. Valumallin valmistaja käyttää monenlaisia menetelmiä tietokoneohjatuista erityiskoneista käsityöhön. He toimivat työelämässä valimoissa tai mallinveistämöissä.


title: Valumallinvalmistaja

text: Suurinta osaa valamalla valmistettuja kappaleita varten tarvitaan valumalli. Mallia hyödynnetään mm. näköismallien (mm. patsaat) ja pienoismallien teossa. Työ ei ole sarjatyötä vaan tehtävänä on yleensä tehdä vain yksi malli.


title: Wienin poikakuoro

text: Wieniläinen poikakuoro () on itävaltalainen poikakuoro, joka on perustettu vuonna 1498. Se on yksi tunnetuimpia poikakuoroja koko maailmassa. Kuoro on tehnyt vuosisatojen ajan yhteistyötä monien säveltäjien kanssa, joita ovat esimerkiksi Mozart, Caldara, Salieri, Heinrich Isaac, Hofhaimer, Biber, Fux, Gluck, ja Bruckner.


title: Wienin poikakuoro

text: Pojat käyttävät esiintyessään kuuluisia matruusin univormujaan.


title: Hienomekaanikko

text: Hienomekaanikko on kone- ja metallialan perustutkinto. Hienomekaanikko tekee mittaus-, sairaala- ja säätöteknisten sekä optisten laitteiden testausta, huoltoa ja asennusta sekä kojevalmistusta. Ammattitaitoinen hienomekaanikko hallitsee CNC-työstökoneiden käytön sekä sähkötekniikan ja elektroniikan perusasiat.


title: Libres como el Viento

text: Libres como el Viento on Pilar Romeon kirjoittama venezuelalainen telenovela, jonka Radio Caracas Televisión eli RCTV tuottaa ja esittää. Ensiesityksensä telenovela saa kanavalla 24.8.2009 kello 21.30. Pääosissa nähdään Jonathan Montenegro sekä Laura Chimaras, jolle pääsankarittaren osa on ensimmäinen.


title: Libres como el Viento

text: Libres como el Viento pohjautuu Rómulo Gallegosin vuoden 1952 romaaniin "La brizna de paja en el viento". Libres como el Vientoa edelsi RCTV:llä telenovela Calle luna, Calle sol, joka tulee päätökseensä pian Libres como el Vienton alkamisen jälkeen.


title: Libres como el Viento

text: Libres como el Viento (vapaa suom. Vapaita kuin tuuli) on tarina vapaudesta, toivosta ja tähtiin kirjoitetusta rakkaudesta, joka kohtaa kuitenkin matkallaan monia ongelmia.


title: Libres como el Viento

text: Fabiola Azcárate Martínez, lempinimeltään La Muñeca, on nuorin viidestä sisaruksesta, joka lähetetään isänsä kuoleman jälkeen opiskelemaan ulkomaille. Kuitenkin muistot, selvittämättömät kiistelyt ja suuri rakkaus pakottavat hänet palaamaan takaisin kotikaupunkiinsa Caracasiin. Siellä hän kohtaa jälleen nuoruudenrakkautensa Miguel Ángelin. Miguel Ángelista on kasvanut aikuinen mies, mutta hän ei ole silti, kolmen vuoden jälkeenkään, unohtanut La Muñecaa eikä heidän rakkauttaan. Silti miehen entinen tyttöystävä Tibizay tappelee tämän rakkaudesta kynsin ja hampain.


title: Libres como el Viento

text: Fabiolan ja Miguel Ángelin monimutkaista suhdetta varjostavat kilpakosijoiden lisäksi yliopistolla tapahtuvat kapinat vapaudesta ja tasa-arvosta. Yliopisto onkin yksi telenovelan keskeisimmistä tapahtumapaikoista.


title: Libres como el Viento

text: Pääosat


title: Libres como el Viento

text: ErityisosallistuminenMukana


title: Asylum Records

text: Asylum Records on yhdysvaltalainen levy-yhtiö, jonka omistaa nykyään Warner Music Group. Sen perustivat David Geffen ja Elliot Roberts vuonna 1971, ja se julkaisi lähinnä folk- ja rockmusiikkia. Warner Communications osti Asylumin vuonna 1972, jolloin se liitettiin Elektra Recordsiin ja uuden yhtiön nimeksi tuli Elektra/Asylum Records. 80-luvun puolivälissä yhtiöstä alettiin käyttää epävirallisesti nimeä Elektra Records ja vuonna 1989 se nimettiin Elektra Entertainmentiksi, Asylumin toimiessa sen alamerkkinä.


title: Asylum Records

text: Vuonna 1992 Asylumin muutettiin country-yhtiöksi, mutta vuosikymmenen lopussa yhtiö kuitenkin lakkautettiin. Curb Recordsin Mike Curb elvytti Asylumin Nashvillen osaston vuonna 2003, ja siitä tuli Asylum-Curb. Mm. LeAnn Rimes ja Hank Williams, Jr. levyttävät sille.


title: Asylum Records

text: Vuonna 2004 Asylum herätettiin uudelleen henkin hip-hop-yhtiönä, joka toimii Warner Music Groupin alaisuudessa.


title: Asylum Records

text: Tähdellä (*) merkityt eivät enää yhtiössä


title: Bodil Holmström

text: Bodil Holmström (s. 19. kesäkuuta 1981) on suomalainen suunnistaja. Haldenia edustavaa Holmströmiä valmentaa Janne Salmi.


title: Bodil Holmström

text: Ensimmäisissä MM-kilpailuissaan Århusissa 2006 Holmström sijoittui pitkällä matkalla 20:nneksi.


title: Bodil Holmström

text: Ventspilsin EM-kilpailuissa 2008 Holmström sijoittui seitsemänneksi pitkällä matkalla. Opiskelijoiden MM-kilpailuissa 2008 Holmström voitti kultaa keskimatkalta, pitkältä matkalta ja viestistä. Opiskelijoiden liikuntaliitto valitsi Åbo Akademissa opiskelevan Holmströmin vuoden opiskelijaurheilijaksi.


title: Bodil Holmström

text: Miskolcin MM-kilpailuissa 2009 Holmström voitti pronssia viestissä Merja Rantasen ja Minna Kaupin kanssa. Keskimatkalla hän sijoittui 14:nneksi.


title: Kevin Kolack

text: Kevin Kolack (s. 25. lokakuuta 1969 Austin, Texas) on yhdysvaltalainen ääninäyttelijä, joka tunnetaan "Hoshi no Kirby" ja "One Piece" animesarjojen englanninkielisistä versiosta.


title: Kevin Kolack

text: Kolack aloitti ääninäyttelemisen vuonna 1998 muutettuaan New Yorkiin. Alun perin hän pyrki näyttelijäksi ja työskenteli teatterin parissa ja välillä myös taksin kuljettajana. Lisäksi Kolack esiintyi stand up koomikkona. Lopulta hän päätyi ääninäyttelijäksi ihmisten pidettyä Kolackin äänestä ja suosittelivat ääninäyttelemistä. Uransa aikana hän on tehnyt enimmäkseen dubattuja äänirooleja animeen ja videopeleihin. Kolack oli muun muassa One Piecessa Mr. 2 Bon Clayn äänenä 4Kidsin dubatussa versiossa. Hän on myös äänittänyt radiomainoksia ja kertoi liittoon kuuluvien mainosten kautta voivan ansaita yhdestä mainoksesta 20 000–100 000 dollaria.


title: Daytonin kansainvälinen lentoasema

text: James M. Cox Dayton International Airport on julkinen lentoasema Vandalian lähiössä, joka on 14 kilometriä Daytonista pohjoiseen, ja Ohion kolmanneksi suurin lentokenttä. Lentoonlähtöjä ja -laskuja oli yhteensä 70 500 vuonna 2008. Se on yksi Yhdysvaltain kymmenestä nopeimmin kasvavasta lentokentästä.


title: Mimosa (satelliitti)

text:
Mimosa (Micromeasurements of Satellite Acceleration) on tšekkiläinen mikrosatelliitti, joka laukaistiin avaruuteen 30. kesäkuuta 2003 Rockot-raketilla Plesetskin kosmodromilta.
Sen toteutuksen rahoitti Tšekin tiedeakatemia Astronomisen instituutin toimiessä toteuttajana. Satelliitti painaa 65 kg. Sen rakensi Prahassa toimiva Space Devices-yritys.


title: Mimosa (satelliitti)

text: Satelliitin rata on 300-800 km korkea polaarirata. Satelliitti on pallomainen, sen ulkopinta koostuu 28 tasosta. Se tekee kiihtyvyysmittauksia, joilla mitataan maan lähiavaruuden kaasun tiheyttä avaruusaluksen lentoradan eri korkeuksissa.


title: Sébastien Bassong

text: Sébastien Aymar Bassong Nguena (s. 9. heinäkuuta 1986 Pariisi) on ranskalaissyntyinen kamerunilainen jalkapalloilija, joka edustaa Englannin valioliigassa pelaavaa Norwich Citya.


title: Sébastien Bassong

text: Puolustajana pelaava Bassong siirtyi vuonna 2009 kauden päätteeksi Newcastlesta Tottenhamiin 8 miljoonan punnan korvausta vastaan. Newcastle teki siirrolla sievoisen tilin ostettuaan pelaajan kauden alussa 500 000 punnalla Metzistä.


title: Sébastien Bassong

text: Newcastlessa Bassong esitti hyvin kypsiä otteita ja hänet valittiinkin seuran vuoden pelaajaksi. Myös Tottenhamissa hän otti nopeasti paikkansa avauksen pelaajana. Peliajan vähennyttyä hän siirtyi kauden 2011-2012 loppupuolen ajaksi lainasopimuksella Wolvesiin.


title: Sébastien Bassong

text: Elokuussa 2012 hän siirtyi 4 miljoonan punnan siirtosummalla Norwichiin, jossa hän nousi heti avausottelussaan puolustuksen johtavaksi pelaajaksi.


title: Sébastien Bassong

text: Bassong on pelannut Ranskan alle 21-vuotiaiden jalkapallomaajoukkueessa, mutta hän valitsi edustusjoukkueekseen vanhempiensa syntymämaan Kamerunin.


title: Sylwester Bednarek

text: Sylwester Bednarek (s. 28. huhtikuuta 1989) on puolalainen korkeushyppääjä.


title: Sylwester Bednarek

text: Bednarek on syntynyt Głownon kaupungissa. Hänen uransa suurin saavutus on yleisurheilun maailmanmestaruuskilpailujen pronssimitali vuonna 2009 edelleen voimassa olevalla ulkorataennätyksellään 232, jolla hän paransi neljä senttiä omaa ennätystään. Mitalin hän jakoi saksalaisen Raul Spankin kanssa. Bednarek oli neljäs alle 18-vuotiaiden MM-kisoissa vuonna 2005 Marokon Marrakechissa sekä alle 20-vuotiaiden MM-kisoissa 2006 Kiinan Pekingissä. Kuudes hän oli vuonna 2007 alle 20-vuotiaiden EM-kisoissa ja voitti hopeaa vuonna 2008 alle 20-vuotiaiden MM-kisoista Puolassa. Vuonna 2009 hän voitti alle 23-vuotiaiden Euroopan-mestaruuden. Vuoden 2009 sisäratojen EM-kilpailuissa hän ei päässyt finaaliin. Barcelonan EM-kilpailuissa 2010 hän sijoittui kymmenenneksi.


title: Sylwester Bednarek

text: Bednarek karsiutui loppukilpailusta 2015 Prahan EM-hallikilpailuissa ja Pekingin MM-kilpailuissa sekä 2016 Amsterdamin EM-kilpailuissa ja Rio de Janeiron olympialaisissa. Hän voitti sisäratojen Euroopan-mestaruuden Belgradissa 2017 tuloksella 232. Hän karsiutui loppukilpailusta Lontoon MM-kilpailuissa 2017. Birminghamin MM-hallikilpailuissa 2018 hän oli viides.


title: Sylwester Bednarek

text: Bednarekin halliennätys on 233, jonka hän hyppäsi vuoden 2017 helmikuussa Banská Bystricassa.


title: Alexander Grothendieck

text: Alexander Grothendieck (28. maaliskuuta 1928 Berliini, Saksa – 13. marraskuuta 2014 Saint-Girons, Ariège, Ranska) oli saksalaissyntyinen matemaatikko. Hänen on sanottu olleen yksi suurimmista 1900-luvun matemaatikoista.


title: Alexander Grothendieck

text: Grothendieck tunnetaan parhaiten algebrallisen geometrian tuloksistaan, mutta hän teki merkittäviä tuloksia myös algebrallisessa topologiassa, lukuteoriassa, kategoriateoriassa, Galois’n teoriassa, kommutatiivisessa homologisessa algebrassa ja funktionaalianalyysissä. Hän sai Fieldsin mitalin vuonna 1966 ja Crafoord-palkinnon Pierre Delignen kanssa vuonna 1988. Hän kieltäytyi jälkimmäisestä palkinnosta eettisiin syihin vedoten. Hän ilmoitti kieltäytymisestään kirjoittamalla medialle avoimen kirjeen.


title: Alexander Grothendieck

text: Hän oli tunnettu abstrakteista lähestymistavoista ongelmiin sekä perfektionismista matemaattisen tekstin muotoilussa ja esittämisessä. Erityisesti hänet tunnettiin kyvystä löytää tuloksia hyvin yleisillä menetelmillä.


title: Alexander Grothendieck

text: Melko vähäinen osa hänen tuotannostaan vuoden 1960 jälkeen julkaistiin tavanomaisella tavalla matemaattisissa julkaisuissa. Yleisemmin tulokset esiintyivät luentomuistiinpanojen kopioissa. Hänen vaikutuksensa on huomattava henkilökohtaisesti ja Zariskin koulukunnalle Harvardin yliopistossa. Hän oli monien tarinoiden ja väärien huhujen kohde. Huhut koskevat hänen työskentelytapojaan, politiikkaa, yhteenottoja toisten matemaatikoiden ja Ranskan viranomaisten kanssa, hänen vetäytymistään matematiikan parista 42 ikävuoden jälkeen, eläkkeelle jäämistään sekä hänen pitkiä kirjoituksiaan.


title: Alexander Grothendieck

text: Grothendieck tutki funktionaalianalyysiä vuosina 1949–1953 kirjoittamalla tältä alalta väitöskirjan Nancyssä. Väitöskirjan ohjaajina toimivat Jean Dieudonné ja Laurent Schwartz. Hän tutki enimmäkseen vektoriavaruuksien topologisia tensorituloja, ydinavaruuksien teoriaa ja miten Lp-avaruuksia voidaan käyttää topologisten vektoriavaruuksien lineaarikuvausten tutkimisessa. Muutamassa vuodessa hänestä oli tullut topologisten vektoriavaruuksien johtava asiantuntija. Diudonné vertasi hänen vaikutustaan tällä alalla Banachiin.


title: Alexander Grothendieck

text: Grothendieck sai kuitenkin tärkeimmät tuloksensa algebrallisessa geometriassa ja siihen liittyvillä aloilla. Noin vuonna 1955 hän alkoi työskennellä lyhdeteorian ja homologisen algebran parissa, ja hän julkaisi nopeasti erittäin vaikutusvaltaisen ”Tôhoku-artikkelin” ("Sur quelques points d’algèbre homologique") vuonna 1957. Tässä artikkelissa Grothendieck esitteli Abelin kategoriat ja sovelsi sitä osoittamalla, että lyhdekohomologia voidaan määritellä tiettynä johdettuna funktorina Abelin kategorioiden yhteydessä.


title: Alexander Grothendieck

text: Algebrallisessa geometriassa muun muassa Jean-Pierre Serre oli ottanut käyttöön homologiset metodit ja lyhdeteorian. Grothendieck tutki kyseisiä asioita pitemmälle ja alkoi tutkia algebrallista geometriaa näiden menetelmien avulla. Siten hän muutti algebrallisen geometrian tutkimusmenetelmät ja teki algebrallisesta geometriasta abstraktimpaa. Kun ennen algebrallisessa geometriassa tutkittiin yksittäisiä varistoja, niin Grothedieck alkoi tutkia varistopareja ja niiden välisiä morfismeja, jolloin moni klassinen algebrallinen lause yleistyi. Ensimmäinen suuri sovellus uudesta menetelmästä oli Serren lause, jonka mukaan täydellisen variston koherentin lyhteen kohomologia on äärellisulotteinen. Grothendieckin lause osoittaa, että korkeammat suorat kuva koherenteista lyhteistä sopivissa kuvauksissa ovat koherentteja. Serren lause on tästä pelkkä yhden pisteen erikoistapaus.


title: Alexander Grothendieck

text: Vuonna 1956 hän sovelsi samanlaista lähestymistapaa Riemannin–Rochin lauseeseen, jonka Hirzebruch oli aiemmin yleistänyt mielivaltaiselle dimensiolle. Grothendieck esitteli Grothendieckin–Riemannin–Rochin lause Mathematische Arbeitstagungin alussa Bonnissa vuonna 1957. Lause esitettiin artikkelissa, jonka oli kirjoittanut Armand Borel yhdessä Serren kanssa. Tämä lause oli ensimmäinen suuri tulos algebrallisessa geometriassa. Tämän jälkeen hän jatkoi algebrallisen geometrian perusteiden uudistamista. Hän paljasti projektinsa ääriviivat puhuessaan kansainvälisessä matemaatikkokonferenssissa vuonna 1958.


title: Alexander Grothendieck

text: Hänen lähestymistapansa algebralliseen geometriaan oli abstraktimpi kuin mikään edellinen tapa. Hän mukaili epäsuljettujen geneeristen pisteiden käyttöä, ja tämä johti skeemojen teoriaan. Hän oli myös ensimmäinen, joka käytti myös systemaattisesti nilpotentteja. Kuten funktiot, nilpotentit voidaan asettaa nollaksi, mutta ne kantavat mukanaan myös infinitesimaalista tietoa puhtaasti algebralliselta näkökannalta. Hänen skeemojen teoriansa on algebrallisessa geometriassa lyönyt itsensä läpi, koska se on niin ilmaisuvoimainen. Tämä mahdollistaa esimerkiksi birationaalisen geometrian, lukuteorian tekniikoiden, Galois’n teorian, kommutatiivisen algebran ja algebralliseen topologiaan liittyvien metodien käytön algebrallisessa geometriassa, ja näitä tekniikoita käytetään yleensä yhtä aikaa algebrallisessa geometriassa. Hänen vaikutuksensa näkyi myös monella muulla matematiikan osa-alueella, kuten D-modulien teoriassa.


title: Alexander Grothendieck

text: Suurin osa Grothendieckin julkaistuista töistä on koottu valtaviin mutta silti epätäydellisiin teoksiin "Éléments de géométrie algébrique" (EGA) ja "Séminaire de géométrie algébrique" (SGA). Bourbakin seminaariesitelmistä koottu Fondements de la Géometrie Algébrique (FGA) sisältää myös Grothendieckin tärkeitä tuloksia.


title: Alexander Grothendieck

text: Grothendieckin syvällisin yksittäinen tulos on kenties étalen- ja l-aditinen kohomologia. Nämä selittävät André Weilin havainnot, jonka mukaan variston topologisen karakteristikan ja sen lukuteoreettisten ominaisuuksien välillä on olemassa syvällinen yhteys. Esimerkiksi jos yhtälöä tutkitaan äärellisessä kunnassa, niin sen ratkaisujen lukumäärä kuvaa sen topologista luonnetta kompleksilukujen suhteen. Weil ymmärsi, että todistaakseen tuloksen hän tarvitsisi uudenlaisen kohomologiateorian, mutta hän ja muut alan asiantuntijat eivät tähän kyenneet. Grothendieck kuitenkin löysi kyseisen teorian. Teoria kulminoituu Weilin otaksumien todistukseen, joista viimeisimmän ratkaisi Grothendieckin oppilas Pierre Deligne 1970-luvun alkupuolella sen jälkeen, kun Grothendieck oli jättänyt matematiikan aktiivisen tutkimisen.


title: Alexander Grothendieck

text: Grothendieck kirjoitti arvioinnin matemaattisista töistään. Hän valitsi seuraavat 12 aihetta tähän teokseen "La Vision", jotka on esitetty alla aikajärjestyksessä:Hän kirjoitti, että hänen aiheidensa teema oli topojen teoria, ja toisaalta yllä olevassa listassa ensimmäinen ja viimeisin oli hänelle vähiten tärkeitä.


title: Alexander Grothendieck

text: Tässä "yoga" tarkoittaa eräänlaista ”meta-teoriaa”, jota voi käyttää heuristisesti.


title: Alexander Grothendieck

text: Alexander Grothendieck syntyi Berliinissä ja hänen vanhempansa olivat anarkisteja. Hänen isänsä oli venäläinen Aleksandr Šapiro aka Tanarov ja äiti Johanna ”Hanka” Grothendieck oli saksalaisesta protestanttiperheestä. Molemmat vanhemmat olivat katkaisseet lapsuuden ystävyydet teini-iässä. Alexanderin syntymän aikaan Johanna oli naimisissa saksalaisen toimittajan Johannes Raddatz kanssa, ja Alexanderin syntymänimi oli alun perin "Alexander Raddatz". Avioliitto purkautui vuonna 1929 ja Šapiro/Tanarov vahvisti isyyden, mutta ei mennyt koskaan naimisiin Hanka Grothendieckin kanssa.


title: Alexander Grothendieck

text: Grothendieck eli vanhempiensa kanssa vuoteen 1933 asti Berliinissä. Saman vuoden aikana Šapiro muutti Pariisiin ja Hanka muutti hänen perässään seuraavana vuonna. He jättivät Grothendieckin Wilhem Heydornin huostaan, joka oli luterilainen pastori ja opettaja Hampurissa. Hän kävi myös koulua Hampurissa. Tuohon aikaan Grothendieckin vanhemmat ottivat osaa Espanjan sisällissotaan anarkosyndikalistien riveissä joskaan eivät olleet rintamalla.


title: Alexander Grothendieck

text: Vuonna 1939 Grothendieck saapui Ranskaan ja eli erilaisilla leireillä, jotka oli tarkoitettu kotoa karkotetuille ihmisille. Hän eli leireillä äitinsä kanssa. He elivät ensiksi ei-toivotuille poliittisille pakolaisille varatulla Camp de Rieucros’lla ja viettivät Vichyn hallinnon suljettua leirin vuodet 1942–1944 vastarinnan avustuksella Le Chambon-sur-Lignonissa, jossa Grothendieck kykeni myös valmistumaan ylioppilaaksi ja kiinnostui matematiikasta. Grothendieckin isä Aleksandr Šapiro oli juutalaisena lähetetty Auschwitzin keskitysleirille, jolla hän kuoli yhtenä ensimmäisistä murhatuista vuonna 1942.


title: Alexander Grothendieck

text: Sodan jälkeen nuori Grothendieck opiskeli matematiikkaa Montpellier’n yliopistossa Ranskassa. Nuoren tutkijan kyvyt huomattiin, ja häntä rohkaistiin lähtemään Pariisiin vuonna 1948.


title: Alexander Grothendieck

text: Aluksi Grothendieck osallistui Henri Cartanin seminaariin École Normale Supérieuressa, mutta koska hänellä ei ollut seminaaria seuratakseen tarvittavia esitietoja, hän siirtyi Nancyn yliopistoon, missä hän kirjoitti väitöskirjan Laurent Schwartzin ohjauksessa vuosina 1950–1952. Väitöskirja käsitteli funktionaalianalyysiä. Tuohon aikaan hän oli topologisten vektoriavaruuksien johtava asiantuntija. Vuonna 1957 hän jätti kyseisen aiheen ja alkoi työskennellä algebrallisen geometrian ja homologisen algebran parissa.


title: Alexander Grothendieck

text: Asetuttuaan Institut des Hautes Études Scientifiquesiin (IHÉS) Grothendieck kiinnostui intensiivisestä ja tuotteliaista seminaareista ("de facto" ryhmä, joka valmentaa kyvykkäimmät ranskalaiset ja nuoret matemaatikot tutkijoiksi). Grothendieck lopetti käytännössä kokonaan julkaisemasta artikkeleja tavanomaisella, matemaattisiin lehtiin kirjoitetuilla artikkeleilla. Hän oli kuitenkin suuressa roolissa noin vuosikymmenen ajan ja seminaareista muodostui vahva koulukunta.


title: Alexander Grothendieck

text: Tuona aikana hänellä olivat virallisesti oppilainaan Michel Demazure (joka työskenteli SGA3:n kimpussa, ryhmäskeema), Luc Illusie (kotangenttikompleksi), Michel Raynaud, Jean-Louis Verdier (löysi Grothendieckin kanssa johdettujen kategorioiden teorian) ja Pierre Deligne. SGA-projektiin kuului myös Mike Artin (étalen kohomologia) ja Nick Katz (monodromiateoria ja Lefschetzin lyijykynät). Jean Giraud selvitti torsoriteorian laajennukset ei-abelisille kohomologialle. Samoin hän teki yhteistyötä monien muiden matemaatikoiden kanssa.


title: Alexander Grothendieck

text: Alexander Grothendieckin aikaa IHÉSissä voi sanoa kultaiseksi ajaksi. Hän keksi useita samantyyppisiä asiota algebralliseen geometriaan, lukuteoriaan, topologiaan, kategoriateoriaan ja funktioteoriaan, Hänen ensimmäisen läpimurto algebrallisessa geometriassa oli Grothendieckin–Hirzebruchin–Riemannin–Rochin lause, joka on syvällinen yleistys Hirzebruchin–Riemannin–Rochin lauseesta, jonka todistus on luonteeltaan algebrallinen. Tässä yhteydessä hän esitteli myös K-teorian. Hän puhui vuonna 1958 kansainvälisessä matemaatikkokonferenssissa. Tässä esityksessään hän esitteli skeemat, jotka hän oli kehittänyt yksityiskohtaisesti teoksessaan Éléments de géométrie algébrique (EGA). Hän esitti myös aiempaa joustavamman ja yleisemmän algebrallisen geometrian perusteet. Hän jatkoi tästä esittämällä étalen kohomologiateorian skeemoille, kristallikohomologian ja de Rhamin kohomologian. Näihin kohomologiateorioihin liittyy läheisesti topojen teoria, joka on yleisempää kuin topologia. Hän määritteli skeemojen perusryhmät algebrallisesti ja samoin kategorisen Galois'n teorian päärakenteet. Runkona koherentille duaalisuusteoriallen hän esitteli johdetut kategoriat, joiden tutkimista jatkoi Verdier. Nämä ja muita tuloksia julkaistiin EGAssa ja vähemmän hiotussa muodossa teoksessa Séminaire de géométrie algébrique (SGA), joita hän kirjoitti IHÉSissä.


title: Alexander Grothendieck

text: Grothendieckin poliittiset näkemykset olivat radikaaleja ja pasifistisia mutta eivät kommunistisia. Hän ei hyväksynyt missään muodossa neuvostoliittolaista sotilaallista laajentumista. Hän piti kategoriateorian luentoja Hanoita ympäröivässä metsässä samaan aikaan kun kaupunkia pommitettiin. Tällä hän halusi protestoida Vietnamin sotaa vastaan. Hän vetäytyi tieteellisestä elämästä vuoden 1970 kieppeillä sen jälkeen, kun hän oli saanut osittain militaristisen rahoituksen IHÉSissä. Hän palasi IHÉSiin muutamaa vuotta myöhemmin työskenneltyään välillä Montpellier’n yliopistossa professorina. Hän työskenteli IHÉSissä vuoteen 1988 asti, jolloin hän jäi eläkkeelle. Hänen kritiikkinsä tieteellistä yhteisöä kohtaan ja erityisesti useita matemaattisia yhteisöjä kohtaan ilmenee vuonna 1988 kirjoitetusta kirjeestä. Kriittisen suhtautumisensa takia hän kieltäytyi Crafoordin palkinnosta.


title: Alexander Grothendieck

text: Vaikka militaristinen rahoitus oli kenties suurin syy Grothendieckin lähtöön IHÉSistä, Grothendieckin tunteneet sanoivat välien rikkoutumisen syiden ulottuvan syvemmälle. Pierre Cartier, pitkäaikainen vierailija IHÉSissä, kirjoitti pätkän Grothendieckistä erikoisjulkaisuun, joka julkaistiin IHÉSin neljäntenäkymmenentenä vuosipäivänä. "Grothendieck Festschrift" oli kolmen niteen kokoelma Grothendieckin julkaisuja, ja se koottiin Grothendieckin 60:tta syntymäpäivää varten vuonna 1988 ja julkaistiin vuonna 1990. Siinä Cartier toteaa, että Grothendieck on keskenkasvuisen antimilitaristisen anarkistin poika, jolta oli riistetty äänioikeus. Grothendieck tunsi aina syvää myötätuntoa köyhiä ja sorrettuja kohtaan. Cartierin mukaan Grothendieck tuli Bures-sur-Yvetteen ”une cage dorée” (”kultaisessa häkissä”).


title: Iso-Lehtisaari

text: Iso-Lehtisaari, Lehtissaari, Iso-Lehtinen eli Lehtinen on saari Jyväskylässä Pohjois-Päijänteellä. Saaren itäpuolella ovat Kalasaari sekä Vuoritsalo. Länsipuolella ovat Nenäinniemi ja Hämeenlahti. Eteläpuolella on Pieni-Lehtinen. Iso-Lehtisaaren itä- ja länsipuolelta kulkee vesiväylä.


title: Iso-Lehtisaari

text: Saaren rannoilla on paljon kesämökkejä, mutta saaren metsä on suureksi osaksi luonnontilaisen kaltaista. Vesikasvillisuus on niukka lukuun ottamatta saaren eteläkärjessä kasvavaa laajaa ruoikkoa.


title: Iso-Lehtisaari

text: Iso-Lehtisaari oli Jyväskylän kaupungin suurin saari vuoden 1965 alueliitoksesta vuoden 1993 Jyväskylän kaupungin ja Säynätsalon kunnan liitokseen asti.


title: Barangay

text: Barangay, joka tunnetaan myös espanjalaisperäisellä termillä Barrio, on pienin hallinnollinen alue Filippiineillä. Se on käytännössä filippiiniläinen termi kylää, aluetta tai kaupunginosaa varten.


title: Barangay

text: Barangayt jaetaan pienemmiksi alueiksi, joita kutsutaan "Puroksiksi" (suom. vyöhyke). Sitio taas tarkoittaa enklaavia Barangayn sisällä ja niitä on etenkin maaseutualueilla. Filippiineillä niin kunnat kuin kaupungitkin on jaettu barangayhin. Barangay lyhennetään joskus "Brgy." tai "Bgy." Filippiineillä oli 31. joulukuuta 2006 41 995 barangayta.


title: Viktoria 89 Berlin

text: BFC Viktoria 1889 E.V. Berlin eli Viktoria 89 Berlin on jalkapalloseura Tempelhofin kaupunginosasta Berliinistä. Joukkue on voittanut Saksan mestaruuden kahdesti 1908 ja 1911. Nykyään joukkue pelaa Verbandsliga Berlin -sarjassa, joka on Berliinin sisäinen jalkapallosarja ja vastaa kuudetta sarjatasoa. Seuralla on toimintaa myös rugbyssä ja kriketissä.


title: C. Wright Mills

text: Charles Wright Mills (28. elokuuta 1916 Waco – 20. maaliskuuta 1962 West Nyack) oli yhdysvaltalainen sosiologi, joka tunnetaan modernin konfliktiteorian isänä. Häntä on luonnehdittu muun muassa ilmaisuilla "radikaalin suorapuheinen julkinen intellektuelli, sosiologiaa Columbian yliopistossa opettava moottoripyöräilevä anarkisti Texasista" ja "puoliksi provokaattori, puoliksi sosiologi".


title: C. Wright Mills

text: Sosiologi C. Wright Mills oli yhteiskuntatieteiden yksinäinen susi, akateeminen riitapukari ja yhteiskunnallinen näkijä. Hänestä tuli radikalisoituvan opiskelijaliikkeen legenda. Pääteoksissaan hän tutki modernien yhteiskuntien keskeisiä kysymyksiä: yhteiskuntaluokkia, kulutuskapitalismia ja valtaeliittejä painottaen sosiologista mielikuvitusta tutkijan käsityötaitona. Millsin mukaan yhteiskuntatieteilijän kriittinen tehtävä on kääntää ihmisten yksityisiksi kokemat ongelmat julkisiksi kysymyksiksi.


title: C. Wright Mills

text: Millsin tärkeimmät teokset ovat hänen kolme Yhdysvaltojen toisen maailmansodan jälkeisen yhteiskuntaa käsittelevää tutkimustaan ammattiyhdistyksestä, luokkarakenteesta ja vallankäytöstä: "The New Men of Power" (1948), "White Collar" (1951) ja "The Power Elite" (1956). Niiden lisäksi Mills loi mainetta hänen tunnetuimmaksi tulleella, yhteiskuntatieteen metodologiaa tarkastelevalla teoksellaan "The Sociological Imagination" (1959). 45-vuotiaana kuolleelta sosiologilta jäi useita käsikirjoituksia, mm. teos "The Cultural Apparatus" ja kuvitteelliseen kirjeenvaihtoon perustuva "Contacting the Enemy: Tovarich, written to an imaginary Soviet colleague". Osa näistä tähän teokseen kirjoitetuista kirjeistä on julkaistu myöhemmin hänen tyttäriensä toimittamassa teoksessa Millsin käymästä kirjeenvaihdosta.


title: C. Wright Mills

text: Mills päätti tohtoriopintonsa Wisconsinin yliopistossa 1941 ja tuli samana vuonna nimitetyksi ensimmäiseen akateemiseen työpaikkaansa Marylandin yliopiston apulaisprofessoriksi. Lähinnä John Deweyn pragmatismia käsittelevän väitöskirjansa "A Sociological Account of Pragmatism: An Essay on the Sociology of Knowledge" hän jätti tarkastukseen seuraavana vuonna. Vuoden 1945 alussa hän sai paikan Columbian yliopiston yhteydessä toimineesta kuuluisasta Bureau of Applied Social Research (BASR) -tutkimuslaitoksesta (nyk. Institute of Social and Economic Research and Policy), jota johti sen vuonna 1944 perustanut Paul F. Lazarsfeld. BASRissa työskennellessään Mills julkaisi yhteistyönä tutkimukset ammattiyhdistysjohtajista ("The New Men of Power", 1948) ja Puerto Ricosta tulleista siirtolaisista ("The Puerto Rican Journey", 1950).


title: C. Wright Mills

text: Kirjeessään (20. 11. 1948) ystävälleen, "Politics"-lehden päätoimittaja Dwight Macdonaldille, Mill valittaa aikansa menevän miltei kokonaan kollektiiviseen tutkimustyöhön sen sijaan että käyttäisi sen kirjoittamiseen, minkä kokee varsinaiseksi työkseen. Kirjoittaakseen hyvin "kirjoittaminen täytyy elää: kirjoista tekemänsä muistiinpanot, tapahtumista ammentamansa merkitykset, jopa katunäkymän antama vaikutelma. – – niiden täytyy sisältyä siihen mitä on tekemässä. Itsekkäästi ajatellen haluan olla vapaa kerätäkseni tällaisen aineiston ja käyttääkseni sen itse vapaasti valitsemaani tutkimustyöhön".


title: C. Wright Mills

text: Vuotta myöhemmin, 1946, Mills nimitettiin Columbian yliopistoon sosiologian yliassistentiksi (assistant professor) ja BASRin työvoimatutkimuksen osaston johtajaksi. Vuonna 1950 hänestä tuli sosiologian apulaisprofessori ja 1956 professori.


title: C. Wright Mills

text: Mills toimi vierailuprofessorina kevätlukukaudet Chicagon yliopistossa (1949) ja Brandeisin yliopistossa (1953) sekä lukuvuoden Fulbright-opettajana Kööpenhaminan yliopistossa (1956–1957). Lisäksi hän teki lyhyen vierailun Meksikon yliopistoon opettaen Marxismia käsittelevässä seminaarissa.


title: C. Wright Mills

text: Millsin uran merkkivuodet:


title: C. Wright Mills

text: Mills opetti Columbian yliopiston lisäksi Lontoossa, Mexico Cityssä ja Fulbright-tutkijana Kööpenhaminan yliopistossa. Kuusi vuotta hänen kuolemansa jälkeen, vuonna 1968, Yhdysvaltain tiedustelupalvelu CIA nimesi Millsin opiskelijaradikalismin päävaikuttajien joukkoon yhdessä Herbert Marcusen (1898–1979) ja Frantz Fanonin (1925–1961) kanssa.


title: C. Wright Mills

text: Työn sosiologian alaan kuuluvan teoksen tutkimuskohteena on ammattiyhdistyksen ja erityisesti sen ammattiyhdistysjohtajien rooli ja tehtävä toisen maailmansodan jälkeisen Yhdysvaltojen rakentamisessa. Mills kysyy, mikä on ammattiyhdistyksen merkitys sosiaalisen muutoksen edistämisessä ja niin kutsutun valtavirran ("the main drift") — yhteiskunnan militarisoitumisen, vieraantuneisuuden ja kulutuksen totalitarismin — vastustamisessa. Siinä missä Millsin lähtökohta on optimistinen, hänen johtopäätökset ovat synkkiä: ammattiyhdistysjohtajista ei ole yhteiskunnan muuttamiseen oikeudenmukaiseksi ja tasa-arvoiseksi, sillä heidän intressinään näyttää olevan vallan kahminen ja mukautuminen systeemiin ja vehkeily omistajien kanssa. ”Ei ihme, että ajan oloon mukautuminen tekee joistain heistä omien pienten alojensa rosvoparoneita.”


title: C. Wright Mills

text: Kirjassaan Mills erottaa kolme yhteen kytkeytyvää eliittien valtakeskittymää. Liike-elämän eliitti oli muuttunut erityisesti toisen maailmansodan jälkeen paikallisesta kansalliseksi, se tuotti tarpeita ja tuotteita kansallisille markkinoille. Sen liiketoimintatavat olivat muuttuneet paikallisesta omistajavetoisuudesta manageriaalisiksi, jossa omistaminen ja johtaminen oli erotettu toisistaan.


title: C. Wright Mills

text: Asevoimissa tapahtui samantapaisia intressisiirtymiä: toinen maailmansota synnytti sotateollisuuden ja nosti esiin ”sotaherrojen” eliitin, jota Mills piti kaikkein vaarallisimpana sen käytettävissä olevan tuhovoiman vuoksi. Mills kirjoittaa Yhdysvaltain militarismista valtavirtana ("the main drift"), jonka nimenomaisena tarkoituksena ei ole puolustus vaan ”jatkuvan sotatalouden” ("permanent war economy") ja ”sodan metafysiikan” ylläpitäminen.


title: C. Wright Mills

text: Kolmas, poliittinen eliitti muodostui suppeasta poliittisten vaikuttajien ryhmästä poliittisen päätöksenteon huipulla. He eivät Millsin mukaan ole niinkään kiinnostuneita rahasta, jota heillä jo oli yllin kyllin, vaan ennen muuta "amerikkalaisen elämäntavan" säilymisestä ja vallasta sinänsä. He ovat läheisissä suhteissa niin korporaatioeliitin kuin sotaherrojen kanssa muodostaen vallankäytön ulkopuolisilta suljetun ytimen.


title: C. Wright Mills

text: Vuonna 1982 suomennetussa teoksessaan "The Sociological Imagination" ("Sosiologinen mielikuvitus") Mills esittää käsityksensä sosiologian tehtävistä ja sosiologin ammattitaidosta eräänlaisena käsityöläisyytenä. Millsin lähes lentäväksi lauseeksi tulleen ajatuksen mukaan sosiologinen mielikuvitus ja sosiologin ammattitaito tarkoittavat ihmisten kokemien yksityisten huolien näkemistä historiallis-yhteiskunnallisissa kokonaisyhteyksissään ("turning private troubles and concerns into public issues).


title: Kuusankosken VPK

text: Kuusankosken VPK on Kouvolan kaupungissa Voikkaan kaupunginosassa toimiva vapaaehtoinen palokunta. Palokunnalla on palokuntasopimus Kymenlaakson pelastuslaitoksen kanssa.


title: Kuusankosken VPK

text: Kuusankosken VPK on perustettu vuonna 1991 ja se toimi vuoden 2007 heinäkuuhun saakka samoissa tiloissa Kuusankosken palokunnan kanssa.


title: Kuusankosken VPK

text:
Kuusankosken VPK:n toimii omalla paloasemallaan Voikkaalla, jonka osoite on Tehtaantie 4.
Paloasema on toiminut aikaisemmin Voikkaan TPK:n asemapaikkana. Paloasema on rakennettu vuonna 1913 ja arkkitehtina on toiminut Valter Thomé. Palokunta osti aseman toukokuussa 2015.


title: Kuusankosken VPK

text: Kalustona palokunnalla on sammutusauto (KY 531), miehistönkuljetusauto (KY 537) ja palovene (KY 538) sekä palokunnan omistama Skoda Octavia, joka on rakennettu hälytysajoneuvoksi. Lisäksi palokunalla on käytössään maaöljyvahinkoihin tarkoitettu Sami Response -laitteisto.


title: Kuusankosken VPK

text:
Kuusankosken VPK:n lipun on suunnitellut Kuusankoskelainen taiteilija Reino Seppälä.
Lipun naulaus ja vihkiminen suoritettiin VPK:n vuosijuhlassa 19.4.2008.
Lipun lahjoitti Lähivakuutus Oy.
Lipun naulasivat 19 henkilöä, jotka olivat eri tavoin olleet VPK:n toiminnalle tärkeitä (esim. Pelastusjohtaja Vesa Parkko, VPK:n perustajista palopäällikkö Yrjö Sarkasuo, Keijo Kaartinen, VPK:n hallitus ja päällystö sekä osastojen johtajat, Kuusankosken kaupungin edustaja sekä lipun lahjoittaja Lähivakuutus).
Lipun vihki Rovasti Kari Helen.
Lipussa on alareunassa uhkaa kuvaava liekkimeri, jota taasen torjutaan yläreunassa kuvatulla vedellä. Vedessä on kolme lainetta, jotka kuvaavat Kuusankoskella kolmea suurinta koskea (Voikkaankoski, Kuusankoski ja Keltinkoski).
Keskellä lippua on palokuntaa yleisesti kuvaava Fenix-lintu, joka nousee aina uudelleen mustasta tuhkasta.
Päävärit ovat punainen ja keltainen.


title: Biperideeni

text: Biperideeni (kauppanimet "Akineton" ja "Ipsatol") on antikolinerginen lääke, joka salpaa voimakkaasti muskariinivastaanottajia ja jonkin verran myös nikotiinivastaanottajia.


title: Biperideeni

text: Biperideeniä käytetään pääasiassa sekä Parkinsonin taudin hoitoon, että psykoosilääkkeiden aiheuttamien parkinsonismioireiden, kuten ekstrapyramidaalioireiden hoitoon. Biperideeniä voidaan määrätä myös kolmoishermosärkyyn tai aivotärähdysoireisiin. Lääke toimii rentouttamalla lihaksia. Se vähentää myös parkinsonin aiheuttamaa hidasliikkeisyyttä, ärtymystä ja masennusta.


title: Biperideeni

text: Biperideeni patentoitiin Saksassa vuonna 1953. Vielä 1970-luvulla ainoa saatavilla oleva tuote Suomessa oli "Akineton".


title: Biperideeni

text: Lääkettä ei saa käyttää yhdessä alkoholin kanssa, sillä se voimistaa alkoholin vaikutuksia. Antikonvulsiivisten- eli kouristuslääkkeiden kanssa käytettynä biperideeni voi pahentaa epilepsiaa. Samanaikainen käyttö psykoosilääkkeiden kanssa voi pahentaa tardiivin dyskinesian oireita.


title: Biperideeni

text: Pakkausselosteen mukaan yleisiä (yhdellä 10−100 käyttäjästä ilmeneviä) haittavaikutuksia ovat muistin heikkeneminen, aistiharhat, ärtyneisyys, levottomuus, ahdistus, sekavuus, kaukonäköisyys, silmänpaineen nousu, suun kuivuminen ja vähentynyt hikoilu. Lääkealan turvallisuuskeskus Fimean tietojen mukaan samat haittavaikutukset ovat harvinaisia (yhdellä 1 000 − 10 000 käyttäjästä ilmeneviä) tai hyvin harvinaisia (harvemmalla kuin yhdellä 10 000 käyttäjästä).


title: Biperideeni

text: Etenkin alkuvaiheen sivuvaikutuksia ovat näön heikkeneminen, väsymys, huimaus ja syljen vähenemisestä johtuva suun kuivuminen, mikä altistaa hampaiden reikiintymiselle. Reikiintymistä voi ehkäistä suun kostuttamisella ja ksylitolipastillien tai -purkan käytöllä. Lääke voi aiheuttaa virtsaamisvaikeuksia etenkin niillä, joilla eturauhanen on suurentunut.


title: Biperideeni

text: Liian suurella annoksella parkinson-oireet voivat pahentua. Yliannostus ilmenee laajoina, hitaasti reagoivina silmäterinä, kuivina limakalvoina, kasvojen punoituksena, sykkeen kiihtymisenä, rakon ja suoliston toiminnan heikkoutena, lämmönnousuna ja keskushermostoperäisinä oireina eli levottomuutena, sekavuutena, tajunnan hämärtymisenä ja aistiharhoina. Voimakas yliannostus voi aiheuttaa verenkierron ja hengityksen pettämisen.


title: Coco Chanel & Igor Stravinsky

text: Coco Chanel & Igor Stravinsky on ranskalainen Jan Kounenin ohjaama elokuva, joka kertoo muotisuunnittelija Coco Chanelin ja säveltäjä Igor Stravinskyn suhteesta. Se oli vuonna 2009 Cannesin filmifestivaalin päätöselokuva.


title: Coco Chanel & Igor Stravinsky

text: "Kevätuhri"-jakson musiikin esitti Berliinin filharmonikot Simon Rattlen johdolla. Vatslav Nižinskin baletin rekonstruoi koreografi Dominique Brun.


title: Coco Chanel & Igor Stravinsky

text: Chanelin muotitalo auttoi elokuvantekijöitä antamalla arkistonsa käyttöön ja lainaamalla Chanelin mallina Ranskassa toimineelle näyttelijä Anna Mouglalisille useita alkuperäisiä asuja. Kounen sai vapaasti kuvata Coco Chanelin Rue Gamboninin asunnossa. Karl Lagerfeldt suunnitteli Mouglalisille Chanel-henkisen uuden asun "Kevätuhrin" ensi-iltakohtausta varten.


title: Coco Chanel & Igor Stravinsky

text: Nuoren venäläisen säveltäjän Igor Stravinskyn uutuusbaletin "Kevätuhri" ensi-ilta Pariisin Théâtre des Champs-Elysées'ssä vuonna 1913 päättyy skandaalinkäryisesti buuauksiin ja ulosmarsseihin. Muotisuunnittelija Coco Chanel istuu yleisön joukossa ja panee merkille Stravinskyn avantgardistisen sävelkielen. Stravinskyn urakehitys pysähtyy ja lokakuun vallankumous tekee venäläisestä maattoman.


title: Coco Chanel & Igor Stravinsky

text: Muutamia vuosia myöhemmin muodinluojan ja musiikintekijän tiet kohtaavat. Uransa huipulle kohonnut Chanel kutsuu säveltäjän perheineen Pariisin ulkopuolella Garchesissa sijaitsevaan suureen kartanoonsa. Chanel tarjoaa säveltäjälle taloaan työskentelykäyttöön. Ennen pitkää muusikon ja mesenaatin välille syttyy rakkaus, joka muuttuu kolmiodraamaksi, kun Stravinskyn vaimo saa tietää asiasta.


title: Coco Chanel & Igor Stravinsky

text: Nyt-liitteessä kolme kriitikkoa antoi elokuvalle tähtiä keskiarvolla 2,0.


title: Coco Chanel & Igor Stravinsky

text: Nyt-liitteen kriitikot valitsivat elokuvan vuoden 2009 kymmenen parhaan filmin joukkoon.


title: Valkoinen talo (Moskova)

text: Valkoinen talo () on Moskovassa sijaitseva Venäjän hallituksen rakennus. Vuoteen 1993 saakka siinä toimi Venäjän korkein neuvosto, jolloin talon virallinen nimi oli Neuvostojen talo (Дом Сове́тов, "Dom Sovetov"). Rakennus oli yksi tärkeimmistä tapahtumapaikoista niin elokuun 1991 vallankaappausyrityksen kuin syksyn 1993 kriisin aikanakin.


title: Valkoinen talo (Moskova)

text: Rakennusta alettiin rakentaa vuonna 1965 ja rakennus valmistui vuonna 1981. Rakennuksen ulkoasu seuraa paljolti Tsetšulinin vuonna 1934 piirtämää Aeroflotin talon ulkoasua. Rakennus on 102 metriä korkea, lipputangon kanssa rakennus on 119 metriä korkea. Rakennus on tehty valkoisesta marmorista.


title: Valkoinen talo (Moskova)

text: Venäjän 1993 vuoden kriisin aikaan rakennus vaurioitui pahoin. Rakennuksen korjausten yhteydessä rakennuksen ulkoasu koki muutoksia, rakennuksen kello poistettiin ja sen tilalla laitettiin kaksipäinen kotka ja neuvostosymbolit poistettiin. Rakennuksen korjaukset päättyivät vuonna 1994.


title: District 9

text: District 9, lyhyemmin D-9, on vuonna 2009 ilmestynyt tieteiselokuva, jonka on ohjannut Neill Blomkamp ja tuottanut Peter Jackson. Se perustuu Blomkampin aiempaan "Alive in Joburg" -lyhytelokuvaan (2005), jonka hän toteutti Sharlto Copleyn, Simon Hansenin ja Shanon Worleyn kanssa.


title: District 9

text: Elokuva sijoittuu Johannesburgiin, Etelä-Afrikkaan. Sen nimi viittaa Kapkaupungin District Sixin kaupunginosaan: vuonna 1966 apartheidhallinto julisti sen valkoisille varatuksi alueeksi, minkä seurauksena 60 000 asukasta pakotettiin muuttamaan pois kaupunginosasta.


title: District 9

text:
Tieteiselokuva saavutti kaupallisen menestyksen ja se luetaan yleensä parhaimpien afrikkalaisten tieteiselokuvien joukkoon. Esimerkiksi vuonna 2012 julkaistussa listauksessaan brittiläislehden The Guardianin arvostelija sisällytti elokuvan kautta aikojen kymmenen parhaan afrikkalaisen elokuvan listalleen. Elokuvaa on kuitenkin arvosteltu voimakkaastikin esimerkiksi suhtautumisestaan elokuvan fiktiivisiin, nigerialaiseksi kutsuttuihin henkilöihin, jotka esitetään nigerialaisen ministerin mukaan "ihmissyöjinä, rikollisina ja prostitutioituina". Elokuvassa nigerialaisiksi kutsutun jengin johtajan lempinimi viittasi läheisesti Nigerian aiemman presidentin Olusegun Obasanjon nimeen. Elokuva kiellettiin Nigeriassa.
Elokuva sijoittuu vaihtoehtotodellisuuden Johannesburgiin vuonna 2010. 1980-luvun alussa maahan saapuneet avaruusolennot on suljettu District 9:n alueelle ja heitä haukutaan yleisesti ravuiksi ulkomuotonsa takia. Alueesta vastaava yritys MNU ("Multi-National United") päättää ratkaista muukalaisongelman siirtämällä avaruusolennot kauas Johannesburgista.
MNU valitsi siirtotehtävän vastuu henkilöksi Wikus van de Merwen, hän altistuu aineelle, jonka seurauksena hänelle alkaa kehittyä ”rapujen” piirteitä. Hetkessä hänestä tulee maailman arvoikkain kauppatuote.
MNU sekä District 9:n sisällä oleva nigerialaisyhteisö aikovat saada ven de Merwen kiinni keinolla millä hyvänsä.


title: Benderin kalabaliikki

text: Benderin kalabaliikki oli väkivaltainen yhteenotto, joka tapahtui 1. helmikuuta 1713 Benderissä, Moldovassa, kun osmanisotilaat vangitsivat Ruotsin kuninkaan Kaarle XII:n. Kaarle XII oli Pultavan tappion jälkeen paennut ruotsalaisen sotilasosaston kanssa Osmanien valtakunnan alueelle, josta käsin hän oli lietsonut sotaa Venäjää vastaan. Sulttaani oli kuitenkin lopulta päättänyt panna hankalaksi osoittautuneen Kaarlen kotiarestiin. Kaarle ja hänen miehensä vastustivat pidätystä aseellisesti.


title: Benderin kalabaliikki

text: Lainasana kalabaliikki on tullut ruotsin ja myös suomenkieleen juuri tämän tapauksen seurauksena. Turkin kieleen pohjautuva sana tarkoittaa kahakkaa tai mellakkaa.


title: Benderin kalabaliikki

text: Hävittyään Pultavan taistelun Venäjälle 1709 Kaarle XII pakeni Osmanien valtakuntaan ja asettui Benderin kaupunkiin noin 1 500 sotilaan osastonsa kanssa. Osmanien sulttaani Ahmed III myönsi Kaarlelle ja tämän miehille turvapaikan. Kuningas pyysi sulttaania järjestämään 60 000-miehisen armeijan Kaarlen saattamiseksi Puolan halki Itämerelle, mutta sulttaani kieltäytyi, koska tämä olisi merkinnyt poliittisia ongelmia Puolan ja Venäjän kanssa. Kaarle, joka sai liittolaisen Krimin kaani Devlet II Giraysta, aloitti juonittelun Venäjän vastaisen sodan sytyttämiseksi. Sodan puolesta kampanjoinut ryhmittymä onnistui tavoitteessaan ja marraskuussa 1710 Ahmed III julisti Venäjän–Turkin sodan alkaneeksi. Seurannut suurvisiiri Baltacı Mehmet paššan johtama sotaretki päättyi osmanien voittoon heinäkuussa 1711 ja allekirjoitetussa Prutin rauhassa Venäjän keisari Pietari Suuri menetti aiemmassa sodassa valtaamansa alueet.


title: Benderin kalabaliikki

text: Kaarlen ja Devlet II Girayn poliittinen liittouma ei ollut kuitenkaan tyytyväinen tulokseen ja jatkoi juonitteluaan uuden sodan sytyttämiseksi, kun vastapuolen leiri pyrki liennyttämään Venäjän suhteita ja kääntämään katseen Venetsiaan, jolta vastaavasti haikailtiin takaisin sen aiemmin valtaamia alueita. Seuraavan kahden vuoden aikana osmanien poliittinen tilanne oli hyvin epävakaa. Vaikka sotia ehdittiin julistamaan Venäjälle pariinkin otteeseen, taisteluita ei kuitenkaan käyty ja kriisit ratkaistiin diplomaattisin keinoin ja neuvotteluissa. Viimein alkuvuodesta 1713 Ahmed III väsyi riitapukareihin ja määräsi Krimin kaanin karkotettavaksi Rodokselle ja Kaarlen asetettavaksi kotiarestiin.


title: Benderin kalabaliikki

text: "Kalabalik" on turkinkielinen sana, joka tarkoittaa sekasotkua. Varsinkin vanhemmassa historiankirjoituksessa kalabaliikista on kirjoitettu toinen toistaan liioitellumpia ja romantisoidumpia versioita, jotka usein poikkeavat toisistaan tapahtumien kuvauksessa. Sen vuoksi on mahdotonta tietää, mitä todella tapahtui. Sanan "kalabalik" merkitystäkin on romantisoitu: Sen kerrotaan tarkoittavan vaikeasti saalistettavan riistan metsästämistä, leijonanmetsästystä jne. Kuten brittiläinen 1800-luvun historioitsija R. Nisbet Bain kuvasi:


title: Benderin kalabaliikki

text: "”Ja sitten, 1. helmikuuta 1713 alkoi vertaansa vailla oleva taistelu, joka tunnetaan yleisesti nimellä Benderin kalabaliikki, kamppailu, joka vertoja ainoastaan keskiajan ritareiden huikeille suorituksille, sillä varmuudella vastaavaa ei löydy muualta vakavasta historiankirjoituksesta.”"


title: Benderin kalabaliikki

text: Versiosta riippuen ruotsalaisten vahvuus oli noin 500, joista ”kourallisen” tai 40–50 miehen kerrotaan osallistuneen varsinaiseen kahakkaan muiden antauduttua. Turkkilaisten joukko oli todennäköisesti ylivoimainen, suurimpien arvioiden mukaan 12 000 miehen kokoinen. Oscar Browning mainitsee yli 8 000 turkkilaista ja 12 tykkiä alle 800 miehen ruotsalaisvaruskuntaa vastaan. Ruotsalaisen Carl Grimbergin teoksen "Ruotsin historia" mukaan jopa 10 000 turkkilaista ja tataaria lähetettiin ”Pohjolan Leijonaa” ja hänen 500 miestään vastaan.


title: Benderin kalabaliikki

text: Sekin on epävarmaa, kuinka ruotsalaiset olivat varustautuneet osmaniarmeijan saapumiseen. Joidenkin versioiden mukaan Kaarle oli järjestellyt puolustusta, linnoituttanut nopeasti leiriään ja valanut miehiinsä rohkeutta pitäen puheen samalla kun oli ratsastellut puolustusten edessä. Kun turkkilaiset lähenivät ruotsalaiset avasivat tykkitulen jo etäältä. Tai sitten ruotsalaiset yllätettiin kesken pyhäjumalanpalveluksen.


title: Benderin kalabaliikki

text: Turkkilaisten hyökättyä suurin osa ruotsalaisista jäi saarretuksi ja antautui, jolloin Kaarle pakeni pienemmän noin 50 miehen ryhmän kanssa taloonsa, jossa hän joko taisteli sisään tunkeneita turkkilaisia vastaan tai piti suojaa kunnes turkkilaisten tulinuolilla sytyttämä katto sortui alas. Katon sortuessa ruotsalaiset olivat sitten rynnänneet ulos berserkkien lailla taistellen. Toisissa kuvauksissa leiri taas piti puoliaan kahdeksan tunnin ajan tulittaen turkkilaisia tykein ja kiväärein.


title: Benderin kalabaliikki

text: Kaarlen talttumisesta on niin ikään useita versioita. Hän kompastui juostessaan tai kaatui sotkeuduttuaan kannuksiinsa. Hän menetti tajunsa kaaduttuaan tai hänen päälleen hyppäsi kasa turkkilaisia. Hänen kulmakarvansa olivat ruudin polttamat ja vaatteensa verestä sotkuiset.


title: Benderin kalabaliikki

text: Voltairen kirjoittaman elämäkerran persiankielisen laitoksen kuvituksessa Kaarle lyö yhdellä iskulla neljä vastustajaa kuoliaaksi. Hänen mielikuvissaan Kaarlen talon täytyi olla suuri ja siinä täytyi olla runsaasti ikkunoita, sillä hänen mukaansa ruotsalaiset ampuivat musketeillaan ikkunoista kaksisataa muslimia vain neljännestunnin puolikkaassa. Kaarle itse muisteli myöhemmin tappaneensa koko välikohtauksen aikana ehkä kolme. Joka tapauksessa Kaarle pidätettiin ja kuljetettiin arestiin Didymoteichoon, jossa sulttaanin oli helpompi pitää häntä silmällä.


title: Bronson

text: Bronson on tanskalaisen Nicolas Winding Refnin ohjaama tosipohjainen rikoselokuva vuodelta 2008. Se kertoo postin ryöstöstä vuonna 1974 vankilakierteensä aloittaneen julkisuudenkipeän Michael ”Mickey” Petersonin tarinan.


title: Bronson

text: Filmissä ”Charles Bronsoniksi” nyrkkeilypromoottorinsa kehotuksesta nimensä muuttanut eristyssellin vakioasukki muistelee elämäänsä ja rikollista uraansa.


title: Bronson

text: Elokuvaa on luonnehdittu ”2000-luvun "Kellopeliappelsiiniksi"”, ja Hufvudstadsbladetin kriitikon Krister Uggeldahlin mukaan vertaus saa tukea Nicolas Winding Refnin näkemyksen nihlistisyydestä ja klassisen musiikin (Verdi ja Wagner) käytöstä. 1800-luvun musiikin lisäksi elokuvan ääniraidalla kuullaan Pet Shop Boysia.


title: Bronson

text: Bronson-filmin ensi-iltajuhliin Lontoossa maaliskuussa 2009 saatiin äänitallenne Wakefieldin vankilasta Charles Bronsonilta itseltään. Puheessaan tämä pahoitteli, ettei päässyt tilaisuuteen. Hän kertoi olevansa elokuvasta ylpeä ja vahvisti olleensa juuri niin kauhea ja väkivaltainen kuin teos antaa ymmärtää. Lopuksi vanki sanoi: ”Nähdään Oscar-gaalassa”. Ilman lupaa äänitetty puheenvuoro tuomittiin niin vankilavirkailijoiden järjestössä kuin maan oikeusministeriössäkin, mutta Bronsonin johdanto ehdittiin sisällyttää elokuvan DVD:lle, joka julkaistiin Britanniassa heinäkuussa 2009.


title: Venäjän federaation perustuslaki

text: Venäjän federaation perustuslaki () on Venäjän federaation perustuslaki. Se hyväksyttiin 12. joulukuuta 1993 vuoden 1993 perustuslaillisen kriisin jälkeen ja se korvasi voimassa olleen Venäjän sosialistisen federatiivisen neuvostotasavallan perustuslain vuodelta 1978.


title: Venäjän federaation perustuslaki

text: Alkuperäinen venäjänkielinen teksti


title: Venäjän federaation perustuslaki

text: ""Мы, многонациональный народ Российской Федерации, соединённые общей судьбой на своей земле, утверждая права и свободы человека, гражданский мир и согласие, соединяя исторически сложившееся государственное единство, исходя из общепризнанных принципов равноправия и самоопределения народов, чтя память предков, передавших нам любовь и уважение к Отечеству, веру в добро и справедливость, возрождая суверенную государственность России и утверждая незыблемость её демократической основы, стремясь обеспечить благополучие и процветание России, исходя из ответственности за свою Родину перед нынешним и будущими поколениями, сознавая себя частью мирового сообщества, принимаем КОНСТИТУЦИЮ РОССИЙСКОЙ ФЕДЕРАЦИИ.""


title: Venäjän federaation perustuslaki

text: Suomennos


title: Venäjän federaation perustuslaki

text: ""Me, Venäjän federaation monikansallinen kansa, jota yhdistää maamme yhteinen kohtalo. vahvistamme ihmisoikeudet ja vapaudet, kansalaisrauhan ja sovun. Säilytämme historiallisesti perustetun valtion eheyden, joka juontuu yleisesti tunnustetusta kansojen ja tasa-arvosta ja itsemääräämisestä. Säilytämme esi-isien muiston, josta juontuu meidän rakkautemme ja kunnioituksemme isänmaata kohtaan. Uskomme hyvään ja oikeudenmukaisuuteen, Venäjän suvereenisen valtiollisuuden elpymiseen ja sen demokraattisen perustan kiinteyden vahvistamiseen. Turvaamme isänmaamme hyvinvoinnin ja kukoistuksen, joka juontuu vastuullisuudesta koko isänmaatamme sekä menneitä ja tulevia sukupolvia kohtaan. Tunnustamme itsemme osaksi maailman yhteisöä ja hyväksymme Venäjän federaation perustuslain.""


title: Skavabölen pojat (elokuva)

text: Skavabölen pojat on Zaida Bergrothin ohjaama perhedraamaelokuva vuodelta 2009. Elokuva perustuu Antti Raivion kirjoittamaan näytelmään "Skavabölen pojat", joka oli menestys Q-teatterissa 1990-luvulla. "Skavabölen pojat" kertoo poikien aikuistumisesta 1970- ja 1980-luvulla.


title: Skavabölen pojat (elokuva)

text: Elokuva liikkuu toisaalta 1980-luvun alkuun sijoittuvassa "nykyajassa" ja toisaalta 1970-luvun alusta alkavissa päähenkilöpoikien lapsuuteen sijoittuvissa vaiheissa.


title: Skavabölen pojat (elokuva)

text: Aikuistunut Rupert muistelee kotinsa ullakolla Tuusulan Hyrylässä vuosikymmenen takaista lapsuuttaan Kauniaisissa 1970-luvun alussa. Onnellisen perheen pikkupojat löytävät kirjeen, jonka on kirjoittanut isän toinen nainen. Kun äiti saa tietää kirjeestä, isä toimittaa lopulta Ossi-veljensä avulla äidin mielisairaalaan. Avioerossa pojat sanovat haluavat asumaan isän ja tämän naisystävän Annelin luo Hyrylään. Isä kieltää poikien yhteydenpidon äitiin, ja äiti ajautuu ilman lapsiaan itsemurhaan. Isän alkoholisoituessa Rupert pikkuveljineen saa ottaa vastuuta kantaakseen.


title: Skavabölen pojat (elokuva)

text: "Skavabölen pojat" sai Nyt-liitteen neljältä kriitikolta keskiarvoksi 3,3.


title: Skavabölen pojat (elokuva)

text: Kritiikissä on arvioitu, että aikuisuuden kynnykselle asettuva kehyskertomus heikentää elokuvaa ja se alkaa selittää. Roolisuoritukset ovat kuitenkin pääasiassa onnistuneita, ja elokuvasta muodostuu kaiken kaikkiaan kokoelma täysipainoisen riehakkaita ja kipeitä hetkiä.


title: Skavabölen pojat (elokuva)

text: Elokuvatekijöistä saivat vuonna 2010 Jussi-palkinnot käsikirjoituksesta Antti Raivio, Jan Forsström ja Zaida Bergroth; äänisuunnittelusta Janne Laine. Elokuva on palkittu Etelä-Koreassa järjestetyillä Aasian suurimmilla elokuvajuhlilla Pusanin filmijuhlilla Flash Forward -palkinnolla.


title: Mistinguett

text: Mistinguett, oikealta nimeltään "Jeanne-Marie Bourgeois" (5. huhtikuuta 1875 – 5. tammikuuta 1956 Bougival), oli ranskalainen revyytaiteilijatar ja näyttelijätär.


title: Mistinguett

text: Hän oli alun perin suosittu komedienne. Hän esiintyi pariisilaisissa revyyteattereissa, kuten Casino de Paris, Folies Bergère ja Moulin Rouge, ja hänestä tuli maailmankuulu.


title: Pogostantauti

text: Pogostantauti eli nivelrokko on lähinnä Pohjois-Karjalassa, Savossa ja Keski-Suomessa syyskesällä esiintyvä, hyttysten levittämä Sindbis-viruksen alalajin aiheuttama tauti, johon liittyy pitkäkestoinen niveltulehdus. Taudin nimi tulee siitä, että tauti todettiin Suomessa ensimmäisenä Ilomantsissa, josta käytetään toisinaan nimitystä Pogosta.


title: Pogostantauti

text: Viruksen nimi Sindbis tulee egyptiläisestä kylästä, josta virus eristettiin 1950-luvulla. Suomessa viruksen vasta-aineita on löydetty vuonna 1965, ja epidemiaksi se puhkesi vuonna 1974. Tauti puhkeaa epidemiaksi seitsemän vuoden välein


title: Pogostantauti

text: Taudin oireita ovat niveloireiden lisäksi ihottuma vartalolla, väsymys, päänsärky, lievä kuume ja lihaskivut. Hengitystieoireita siihen ei liity. Ihottuma häviää pian, mutta niveloireet voivat jatkua vuosia.


title: Pogostantauti

text: Tautia levittävät vain loppukesästä aikuistuvat "Culex"- ja "Culiseta"-hyttyset. Se ei leviä ihmisestä toiseen.


title: Pogostantauti

text: Taudista käytetään Ruotsissa nimitystä Ockelbosjuka ja Venäjällä Karjalan kuume. Saman viruksen eri muodot aiheuttavat vastaavaa tautia eri puolilla maailmaa. Ruotsissa esiintyvä virustyyppi on läheisintä sukua Etelä-Afrikassa esiintyvälle tyypille, ja sen oletetaan kulkeutuneen sieltä ihmisen tai linnun mukana.


title: Agent Hugo

text: Agent Hugo on ITE Median kehittämä ja julkaisema Hugo-hahmon ympärille luotu seikkailupeli, joka julkaistiin PlayStation 2:lle ja Microsoft Windowsille vuonna 2005.


title: Agent Hugo

text: Agentti Hugo on RISK-viraston uusi jäsen. Ensimmäisenä työpäivänään salaisena superagenttina hän saa vastaansa SUSPECTRAn, joka uhkaa hukuttaa koko Aquapolisin. Taistelussaan agentti Hugo joutuu takaa-ajoihin, jotka kuljettavat kaupunginosasta toiseen niin kuivalla maalla kuin vesiteitse. Hugon täytyy voittaa SUSPECTRA ennen kuin hiekka tiimalasissa on kokonaan valunut.


title: Billy (koirarotu)

text: Billy on ranskalainen koirarotu, jota käytetään metsästykseen. Vaikka FCI onkin tunnustanut sen, se on kotimaansa ulkopuolella harvinainen. Suomeen ei ole tuotu ainuttakaan yksilöä. Se on kehitetty 1800-luvun lopulla muutamista nyt jo hävinneistä ranskalaisista roduista ja ranskalaisesta poitevinista. Billyllä on erinomainen vainu ja sointuva, hyvin vaihteleva haukku.


title: Billy (koirarotu)

text: Billy on melko kookas, voimakas, kestävä ja kevytliikkeinen. Sen pää on pitkähkö, melko kapea ja kuiva. Otsapenger ja niskakyhmy näkyvät selvästi. Ranskalaisen rodun korviksi aika ylös kiinnittyneet ja litteinä riippuvat. Etureuna hieman ulospäin kiertynyt. Rintakehä on erittäin syvä, mutta ei kovin leveä. Selkä leveä ja vahva. Selkälinja on hieman köyry. Häntä on pitkä ja sapelimainen. Liikkeiden tulisi olla sellaiset, joissa laukka sujuu helposti. Karvapeite on lyhyt ja sileä. Väriltään se on joko puhtaanvalkoinen, vaalea beige tai valkoinen oranssinvärisin/ sitruunankeltaisin laikuin. Urosten sallittu säkäkorkeus on 60–70 cm ja narttujen 58–62 cm. Sukupuolten välistä eroa määrittämättä paino vaihtelee 24 ja 32 kilogramman välillä.


title: Billy (koirarotu)

text: Billy on äärimmäisen nopea, älykäs ja rohkea. Se tarvitsee runsaasti liikuntaa ja kuten suurin osa kookkaista ajokoirista, sitä voi riistavietin takia juoksuttaa irti vain aidatulla alueella. Se ei sovi kerrostaloon eikä voimakkaan muihin koiriin kohdistuvan dominanssinsa takia tule välttämättä toimeen muiden saman sukupuolen edustajien kanssa. Sopiviin harrastuksiin lukeutuu mm. tottelevaisuuskoulutus.


title: Billy (koirarotu)

text: Billy on kotoisin Länsi-Ranskasta Poitou-Charentesin hallintoalueelta, jossa se 1800-luvulla jalostettiin. Se on saanut nimensä Poitoussa sijainneesta "Chateau de Billy" -linnasta, jossa asui rodun ensimmäinen kasvattaja Monsieur Gaston Hublot du Rivault. Hänen koiransa polveutuivat vanhoista sukupuuttoon kuolleista ranskalaisista ajokoiraroduista montemboeufista, ceris'stä ja laryestä, minkä lisäksi billyjä risteytettiin myöhemmin englanninkettukoirien kanssa tarkoituksena parantaa geenipoolia. Rotua käytettiin alun perin kauriin ja villisian jäljittämiseen, mikä on kotimaassa Ranskassa yhä sen pääasiallinen tehtävä. Se metsästää tavallisesti laumassa. Ensimmäinen rotumääritelmä kirjoitettiin vuonna 1886.


title: Linwood Boomer

text: Linwood Boomer (s. 9. lokakuuta 1955) on kanadalainen televisiotuottaja, näyttelijä ja kirjailija. Hän on näytellyt televisiosarjassa "Pieni talo preerialla" Adam Kendallia ja on tunnettu luomastaan televisiosarjasta "Veljemme on nero".


title: Igor Volk

text: Igor Petrovitš Volk (; 12. huhtikuuta 1937 Zmijiv, Ukrainan SNT, Neuvostoliitto – 3. tammikuuta 2017) oli neuvostoliittolainen ja venäläinen koelentäjä ja kosmonautti, sotilasarvoltaan eversti.


title: Igor Volk

text: Volk valittiin kosmonautiksi 30. heinäkuuta 1980. Hän lensi Sojuz T-12 -aluksella Saljut 7 -avaruusasemalle. Hän oli Buran-sukkulan lentäjäkosmonauttiryhmän päällikkö ja ohjelman päätyttyä Gromovin lentotekniikan tutkimusinstituutin koelentäjien varajohtaja vuodet 1995–1996 kunnes siirtyi eläkkeelle.


title: Igor Volk

text: Volk kehitti lentävää autoa, Lark-4. Hän oli naimisissa ja perheessä oli kaksi lasta.


title: Briquet griffon vendéen

text: Briquet griffon vendéen on Vendéestä, Ranskan lounaisrannikolta kotoisin oleva koirarotu. Rotu on vanha, ja sen käyttöalue on muuttunut täysin. Briqet griffon vendéen kuuluu korkearaajaisiin metsästyskoiriin, jotka metsästävät pääasiassa villisikoja ja susia.


title: Briquet griffon vendéen

text: Briquet griffon vendéen on keskikokoinen neliömäinen ja vankka metsästyskoira. Pää on melko lyhyt mutta ei suippo. Huulet tiiviit ja kirsu musta ja komeat viikset.


title: Chien d’artois

text: Chien d’artois on ranskalainen metsästyskoirarotu. Rotu on hyvin vanha. Se on lähtöisin luoteis-Ranskasta, Artois’n maakunnasta, joka rajoittuu Englannin kanaaliin ja Belgiaan. Jo 1600-luvulla chien d’artois’ta pidettiin hyvin taitavana metsästyskoirana, mutta ajan mittaan se sekoittui metsästäjien Englannista tuomiin metsästyskoiriin. Nyt Ranskassa on useita chien d’artois -ajueita. Ne metsästävät pääasiassa pienriistaa, ja niillä on syvä, sointuva haukku.


title: Chien d’artois

text: Chien d’artois on keskikokoinen, vähän korkeuttaan pitempi, lyhytkarvainen koira. Pää on melko voimakas, leveä ja lyhyehkö. Paksuhkot huulet saavat kuonon näyttämään neliömäiseltä. Silmät ovat suuret ja avoimet, ilme on surullinen. Korvat ovat paksuhkot, leveät, lähes litteät. Melko pitkät ja silmien korkeudelle kiinnittyneet. Rintakehä on syvä ja pitkä. Häntä on melko pitkä ja sapelinmuotoinen. Karvapeite on lyhyt, tiheä ja kova. Väritys on aina "tricolor" eli kolmivärinen: valkoinen punaisin ja joko riistanvärisin tai mäyrän harmain merkein. Säkäkorkeus vaihtelee 52–59 cm ja paino 28–30 kg välillä.


title: Sacha Treille

text: Sacha Treille (s. 6. marraskuuta 1987 Cannes, Ranska) on ranskalainen jääkiekkohyökkääjä, joka edustaa Ranskan pääsarjassa pelaavaa Dragons de Rouenia.


title: Sacha Treille

text: Treille on edustanut Tšekin Extraligan HC Sparta Prahaa. Tšekissä hän on edustanut myös HC Kladnoa. Ruotsissa Treille on edustanut Elitserienin Färjestads BK:ta sekä Allsvenskanin Nybro Vikingsia, Bofors IK:ta ja Malmö Redhawksia.


title: Sacha Treille

text: Kotimaassaan Treille on edustanut Ranskan pääsarjan Brûleurs de Loupsia. Vuonna 2007 hänet valittiin Ranskan liigan vuoden tulokkaaksi.


title: Sacha Treille

text: Treille on edustanut Ranskan maajoukkuetta vuosien 2007 (ensimmäinen divisioona), 2008, 2009, 2010, 2011, 2012, 2013, 2015, 2016 ja 2017 maailmanmestaruuskilpailuissa.


title: Sacha Treille

text: Sachan veli Yorick on myös jääkiekkoilija.


title: Dani Stevens

text: Dani Stevens (o.s. Samuels, s. 26. toukokuuta 1988 Fairfield, Uusi Etelä-Wales, Australia) on australialainen kiekonheittäjä ja kuulantyöntäjä.


title: Dani Stevens

text: Alle 18-vuotiaiden MM-kilpailuissa 2003 Stevens karsiutui kuulantyönnön loppukilpailusta. Saman ikäluokan MM-kilpailuissa Marrakechissä 2005 hän voitti kiekonheitossa kultaa tuloksella 54,09 ja kuulantyönnössä pronssia tuloksella 15,53.


title: Dani Stevens

text: Pekingin alle 20-vuotiaiden MM-kilpailuissa 2006 Stevens voitti kiekonheiton kultaa tuloksella 60,63 ja oli kuulantyönnössä seitsemäs.


title: Dani Stevens

text: Bangkokin universiadeissa 2007 Stevens sai kiekossa hopeaa tuloksella 60,47. Belgradin universiadeissa 2009 hän voitti kiekonheiton tuloksella 62,48.


title: Dani Stevens

text: Melbournen kansainyhteisön kisoissa 2006 Stevens oli kiekossa kolmas tuloksella 59,44 ja kuulassa 12:s. Samana vuonna hän sijoittui Ateenan maailmancupissa kiekossa kuudenneksi. Osakan MM-kilpailuissa 2007 Stevens karsiutui kiekonheiton loppukilpailusta. Pekingin olympialaisissa 2008 Samules sijoittui kiekossa yhdeksänneksi.


title: Dani Stevens

text: Berliinin MM-kilpailuissa 2009 Stevens voitti kiekonheiton maailmanmestaruuden. Hän heitti neljännellä kierroksella tuloksen 64,76 parantaen ennätystään lähes kaksi metriä. Seuraavalla kierroksella hän paransi voittotuloksensa lukemaan 65,44. Maanosien cupissa 2010 hän sijoittui neljänneksi. Daegun MM-kilpailuissa 2011 Stevens oli kymmenes ja Lontoon olympialaisissa 2012 11:s. Moskovan MM-kilpailuissa 2013 hän oli jälleen kymmenes. Vuonna 2014 hän voitti kultaa Glasgow'n Kansainyhteisön kisoissa tuloksella 64,88 m. Maanosien cupissa 2014 hän oli toinen. Pekingin MM-kilpailuissa 2015 hän sijoittui kuudenneksi. Rion olympialaisissa 2016 hän sijoittui neljänneksi. Lontoon MM-kilpailuissa 2017 hän saavutti hopeaa Oseanian ennätystuloksella 69,64. Gold Coastin Kansainyhteisön kisoissa 2018 hän voitti kultaa tuloksella 68,26.


title: Dani Stevens

text: Stevens heitti ennätyksensä 69,64 Lontoossa elokuussa 2017. Hänen kuulantyöntöennätyksensä on 17,05, jonka hän työnsi Sydneyssä maaliskuussa 2014.


title: Dani Stevens

text: Stevens avioitui lokakuussa 2016 ja otti käyttöönsä puolisonsa sukunimen.


title: Emanuel Cleaver

text: Emanuel Cleaver II (s. 26. lokakuuta 1944) on yhdysvaltalainen demokraattisen puolueen poliitikko ja yhdistyneen metodistikirkon pappi. Hän on istunut Yhdysvaltain edustajainhuoneessa Missourin viidennestä vaalipiiristä vuodesta 2005. Aiemmin hän on istunut Kansas Cityn kaupunginvaltuutettuna ja toiminut sen ensimmäisenä afroamerikkalaisena pormestarina.


title: Emanuel Cleaver

text: Cleaver suoritti kandidaatin tutkinnon sosiologiassa Teksasin Prairie View'n A&M-yliopistossa sekä teologian maisterin tutkinnon Saint Paul School of Theologyssa, Kansas Cityssä. Hänet vihittiin metodistipapiksi, jona hän toimii Kansas Cityn St. Jamesin yhdistyneessä metodistikirkossa.


title: Emanuel Cleaver

text: Teksasissa syntynyt Cleaver asuu vaimonsa Diannen kanssa Kansas Cityssä. Parilla on lapsia ja lapsenlapsia.


title: Rock ’n’ Roll (Motörheadin albumi)

text: Rock 'n' Roll on brittiläisen heavy metal -yhtyeen Motörheadin kahdeksas studioalbumi. Levy oli myös ensimmäinen kokoonpanolla Würzel, Phil Taylor, Lemmy ja Phil Campbell. Pete Gill oli eronnut yhtyeestä Orgasmatronin jälkeen ja Taylor palasi yhtyeeseen. Tämä kokoonpano kesti vuodet 1987–1992. Albumi pääsi parhaimmillaan sijalle 34 Britannian albumilistalla, mikä oli huonoin sijoitus Top 40 -listalle päässeiltä Motörhead-levyiltä.


title: Rock ’n’ Roll (Motörheadin albumi)

text: Kappale "Eat The Rich" kirjoitettiin alun perin Peter Richardsonin komediaan "Eat The Rich" (1987), jossa Lemmyllä on pieni sivuosa "Spiderinä". "Eat The Rich" julkaistiin myös singlenä samana vuonna, ja siitä tehtiin myös musiikkivideo.


title: Rock ’n’ Roll (Motörheadin albumi)

text: Lemmyn mielestä levyllä on muutamia hyviä kappaleita, kuten "Dogs", "Boogeyman" ja "Traitor", joita he soittivat vuosia, "mutta kaiken kaikkiaan ne eivät näyttäisi toimivan".


title: Rock ’n’ Roll (Motörheadin albumi)

text:
Kaikki kappaleet Lemmy, Phil Campbell, Würzel ja Phil Taylor, ellei toisin mainita.
Vuonna 2006, albumi uudelleenjulkaistiin bonus-CD:n kera, joka sisälsi Motörheadin esiintymisen Monsters of Rock- festivaalissa 16. elokuuta 1986.


title: Antichrist (Akercocken albumi)

text: Antichrist on brittiläisen black metal/death metal -yhtye Akercocken viides albumi. Se julkaistiin vuonna 2007.


title: Balázs Balogh

text: Balázs Balogh (s. 21. heinäkuuta 1982 Budapest, Unkari) on unkarilainen jalkapalloilija. Hän on pelipaikaltaan keskuspuolustaja.


title: Balázs Balogh

text: Kotimaansa pääsarjassa Balogh on pelannut FC Tatabányassa sekä Pápa FC:ssa. Veikkausliigassa hän edusti Kuopion Palloseuraa kausina 2009–2011. Helmikuussa 2014 Balogh siirtyi yksivuotisella sopimuksella Tampereen Ilvekseen.


title: Tykistökoulu

text: Tykistökoulu (lyhenne TYKK) on Maasotakoulun Koulutuskeskuksen alainen kenttätykistön aselajikoulu, joka sijaitsee Kankaanpäässä Niinisalon varuskunnassa. Tykistökoulun tehtävänä on Suomen puolustusvoimien kenttätykistön henkilökunnan ja reserviläisten kouluttaminen sekä aselajin kehittäminen. Henkilökuntaa koulutetaan kadettikursseilla sekä useilla eri täydennyskoulutuskursseilla. Reserviläisiä koulutetaan erilaisissa kertausharjoituksissa sekä Maanpuolustuskoulutusyhdistyksen kursseilla.


title: Tykistökoulu

text: Pietarsaaren tykistökoulu perustettiin 7.2.1918 everstiluutnantti Vilho Nenosen esityksestä ja ylipäällikkö. kenraaliluutnantti Mannerheimin hyväksymänä. Perustamisen katsotaan tapahtuneen päivänä, jolloin päämaja julkaisi kehotuksen ylioppilaille ja teknillisen koulutuksen saaneille ilmoittautua tykistöön. Ruotsalainen kreivi Adolf Hamilton saapui Pietarsaareen käynnistämään sen järjestelmällisen toiminnan.


title: Tykistökoulu

text: Pietarsaaresta Tykistökoulu siirtyi Tampereelle heti sen valtaamisen jälkeen 6.4.1918 alkaen sotaväen uudelleen järjestelyihin liittyen. Olo Tampereella ei kuitenkaan jäänyt pitkäaikaiseksi, vaan koulu siirtyi Lappeenrantaan jo toukokuussa. Lappeenrannassa koulu sai ensimmäisen suomalaisen johtajansa, kun jääkärieverstiluutnantti Lauri Malmberg nimitettiin tehtävään 12.7.1918. Samassa yhteydessä koulun nimi muutettiin Suomen Tykistökouluksi (S.T.K), joka lakkautettiin kuitenkin jo lokakuussa Senaatin sota-asiaintoimikunnan päätöksellä.


title: Tykistökoulu

text: Vuodesta 1919 aina talvisodan syttymiseen kenttätykistön upseereita koulutettiin Tykistöupseerien täydennyskursseilla 1919-1920, Tykistöupseerien Ampumakoulussa 1920-1922, Tykistön Ampumakoulukurssilla 1922-1926 ja lopulta Kenttätykistön Ampumakoulussa 1926-1939. Ampumakoulu ei ollut puolustusvoimien virallinen organisaatio, vaikka sille varat osoitettiinkin kurssien järjestämiseen. Kurssien pitopaikat vaihtelivat ja tietynlainen tuuliajolla olo leimasi toimintaa.


title: Tykistökoulu

text: Ennen talvisotaa tykistön tarkastajaksi nimitetty kenraalimajuri Svanström esitti tarpeen erillisen Tykistökoulun perustamiseksi Helsinkiin tai Santahaminaan, mutta sota keskeytti suunnittelun. Välirauhan aikana Svaströmin suunnitelmat kävivät toteen, ja Tykistökoulu perustettiin Uudenmaan kasarmille Helsinkiin 3.2.1941. Aliupseerilinja sijoitettiin Hyrylään. Jatkosota keskeytti toiminnan kuitenkin varsin pian.


title: Tykistökoulu

text: Hyökkäysvaiheen päätyttyä syntyi kenttäarmeijassa tarve henkilöstön kouluttamiseksi. Tykistön Aliupseerikoulu aloitti toimintansa Vaasassa 6.8.1942. Lähinnä patteristoupseerien ja patterien päälliköiden ampumateknisen ja taktisen taidon kehittämiseksi perustettiin Suvi-Kumsa -nimiseen kylään Tykistön Ampumakoulu. Koulun toiminta keskeytettiin 11.6.1944 Neuvostoliiton käynnistettyä suurhyökkäyksensä.


title: Tykistökoulu

text: Tykistökoulu perustettiin uudestaan 1.12.1944. Sijoituspaikaksi tuli jälleen Uudenmaan kasarmi Helsingissä aliupseerilinjan jäädessä alkuvaiheessa edelleen Vaasaan, josta se siirrettiin Lappeenrantaan ja edelleen marraskuussa 1948 Hyrylään. Koulu toimi kahdella paikkakunnalla aina vuoteen 1960, jolloin se siirrettiin Santahaminaan.


title: Tykistökoulu

text: Jo vuonna 1962 alkoivat keskustelut Tykistökoulun sijoittamisesta toisaalle, eli Niinisaloon. Vuonna 1966 tehtyjen päätösten perusteella Tykistökoulu päätettiin jakaa kahtia Kenttätykistökouluun ja Rannikkotykistökouluun. Vuonna 1969 syyskuun alussa aloittivat toimintansa itsenäisinä laitoksina Tykistökoulu Niinisalossa ja Rannikkotykistökoulu (RtK) Santahaminassa. Tykistökoulun viralliset avajaiset uusissa tiloissaan pidettiin 19.9.1969.


title: Tykistökoulu

text: Tammikuussa 2015 Tykistökoulu siirtyi Tykistöprikaatin joukkoyksiköstä Maasotakoulun Koulutuskeskuksen alaisuuteen, mutta jatkoi toimintaansa Niinisalossa.


title: Tykistökoulu

text: Tykistökoulu on yksi puolustusvoimien puolustushaara-, aselaji- ja toimialakouluista, jotka toimivat Maanpuolustuskorkeakoulun ohjauksessa. Upseerikoulutuksen tutkintoon johtavaa opetusta Tykistökoulussa johtaa Maanpuolustuskorkeakoulun rehtori. Opistoupseerien ja aliupseerien koulutusta ohjaa Maasotakoulun johtaja. Tutkimus- ja kehittämistoimintaa ohjaa Maavoimien esikunta.


title: Tykistökoulu

text:
Koulun johtajana ovat toimineet mm.:
Upseerikoulutus muodostuu kadettien sotatieteiden kandidaattiopinnoista sekä sen jälkeen upseerin virassa tapahtuvista maisteriopinnoista. Maisteriopintojen jälkeen upseerit suorittavat vielä täydennyskoulutuksena tykistörykmentin komentajakurssin sekä ammunnanjohtajkurssin. Komentajakurssi antaa pätevyyden sodan ajan tykistöryhmän komentajaksi ja ammunnanjohtajakurssi puolestaan tuottaa oikeuden johtaa rauhan ajan tykistöammuntoja.
Maanpuolustuskorkeakoulussa Santahaminassa suoritettujen akateemisten opintojen ja Maasotakoulussa Lappeenrannassa suoritettujen puolutushaaraopintojen jälkeen kadetit aloittavat kolmannen vuosikurssinsa aselajikouluissa. Tykistökoulussa kadetit saavat koulutuksen patterin päällikön ja tulenjohtopäällikön tehtäviin sekä varomääräykselliset oikeudet tulipatterin ja raketinheitinpatterin tehtäviin.


title: Tykistökoulu

text: Maisteriopintoja edeltää neljän vuoden työelämä-jakso, jonka aikana luutnantit toimivat lähinnä kouluttajina omissa joukko-osastoissaan. Maisteriopinnot toteutetaan pääosin MPKK:lla Santahaminassa, jossa opiskelun painopisteet ovat aineopinnoissa sekä tutkimuksessa. Akateemisten opintojen rinnalla suoritetaan sotilasammatilliset opinnot, jotka toteutetaan pääosin Tykistökoulussa. Noin kolmen kuukauden aikana opiskelijat perehtyvät patteriston komentajan ja tulenjohtokomentajan tehtäviin. Näitä tehtäviä harjoitellaan käytännössä maavoimien kaikkien aselajien yhteisharjoituksessa sekä Rovajärven ampumaharjoituksessa.


title: Tykistökoulu

text: Maisteriopintojen jälkeen upseerit ylennetään yliluutnanteiksi sekä nimitetään puolustusvoimien vakinaiseen virkaan.


title: Tykistökoulu

text: Täydennyskoulutukseen kuuluvat opistoupseerien jatkokurssi, aliupseerien sotilasammatilliset opinnot sekä eri henkilöstöryhmille suunnatut opetustilaisuudet.


title: Tykistökoulu

text: Opistoupseerien koulutus lopetettiin vuonna 2003, jolloin valmistui viimeinen opistoupseerien peruskurssi. Opistoupseerien koulutusjärjestelmään kuuluva jatkokurssi järjestetään kymmenen vuotta valmistumisesta ja viimeinen jatkokurssi järjestetään näillä näkymin vuonna 2012.


title: Tykistökoulu

text: Jatkokurssi muodostuu Maasotakoulussa järjestettävästä yhteiskoulutusvaiheesta sekä Tykistökoulun noin neljän kuukauden pituisesta aselajijaksosta. Aselajijakson aikana opiskelijat saavat koulutuksen patteristonkomentajan sekä tulenjohtokomentajan tehtäviin. Lisäksi heille opetetaan prikaatin esikunnan toimintaperiaatteet.


title: Tykistökoulu

text: Aliupseerien koulutus toteutetaan työssäoppimisena sekä sotilasammatillisina opintojaksoina, jotka eivät johda tutkintoon. Koulutus on kolmivaiheinen muodostuen kolmesta opintokokonaisuudesta, jotka puolestaan kukin muodostuvat kahdesta opintojaksosta. Opintokokonaisuudet ovat sotilasammatilliset opintokokonaisuudet 1 ja 2 sekä mestariopintokokonaisuus.


title: Tykistökoulu

text: Tykistökoulussa aliupseerit suorittavat kenttätykistön sotilasammatilliset opintojaksot tai mestariopinnot. Sotilasammatillinen opintojakso 1 antaa pätevyyden sodan ajan jaosjohtajan ja tulenjohtajan tehtäviin sekä oikeuden toimia aseen tai jaoksen valvojatehtävissä rauhan ajan ampumaharjoituksissa. Sotilasammtillinen opintojakso 2 puolestaa antaa pätevyyden sodan ja rauhan ajan patteriupseerin tehtäviin. Mestariopinnot antavat pätevyyden toimia yksikön päällikkönä.


title: Tykistökoulu

text: Sotilasammatillinen opintojakso 1 järjestettiin ensimmäisen kerran vuonna 2008. Ensimmäinen opintojakso 2 toteutettiin 2010. Mestariopintoja ei vielä aivan lähivuosina järjestetä.


title: Tykistökoulu

text: Tykistökoulu järjestää useita erilaisia kertausharjoituksia vuosittain. Joukkojen harjoituksissa koulutetaan koko sodan ajan joukko ja vastaavasti runkojen harjoituksissa koulutetaan jonkun joukon runkohenkilöstö. Tehtäväkohtaisissa harjoituksissa puolestaan koulutetaan kerrallaan useamman joukon tietyt johtajat. Tehtäväkohtaisia harjoituksia järjestetään mm. tulenjohtokomentajille, tulenjohto- ja viestipatterien päälliköille, patteristoupseereille, tulipatterin päälliköille, viestiupseereille ja viestimestareille sekä asehenkilöstölle.


title: Tykistökoulu

text: Tehtäväkohtaiset ja runkojen harjoitukset järjestetään yleensä Niinisalossa ja ne voivat liittyä johonkin laajempaan harjoitukseen. Joukkojen harjoituksia järjestetään Niinisalon lisäksi myös Rovajärvellä.


title: Tykistökoulu

text: Tutkimus- ja kehittämistoiminta on koulutuksen ohella toinen päätehtävä. Toimintaa ohjaa tykistön tarkastaja sekä maavoimien tutkimusjohtaja ja työ perustuu Maavoimien esikunnan antamiin tehtäviin. Toiminta käsittää uusien laitteiden ja järjestelmien testaamista, toiminta- ja käyttöperiaatteiden laatimista sekä uusien kokoonpanojen laatimista ja testaamista. Tykistökoulun vastuulla on myös ohjesääntöjen kirjoittaminen sekä aselajin varomääräysten päivittäminen.


title: Tykistökoulu

text: Tykistökoulun tutkimus- ja kehittämistoiminta siirtyi Maasotakoulun alaiseen Maavoimien tutkimuskeskukseen tammikuussa 2015.


title: Morten Madsen

text:
Morten Madsen (s. 16. tammikuuta 1987 Rødovre, Tanska) on tanskalainen jääkiekkoilija, pelipaikaltaan keskushyökkääjä. Hän pelaa tällä hetkellä Ruotsissa ja Elitserien-joukkue MODO Hockeyssä. Madsen osaa tarvittaessa pelata myös laitahyökkääjänä.
Madsenin kasvattajaseura on Rødovre Mighty Bulls. Hän pelasi joukkueessa kaksi ensimmäistä AL-Bank Ligaenin otteluaan vain 15-vuotiaana kaudella 2002–2003. Madsen siirtyi seuraavaksi kaudeksi Ruotsiin ja Frölunda HC:n junioreihin. Hän voitti J18 Allsvenskanin mestaruuden vuosina 2004 ja 2005, J20 SuperElitin mestaruuden vuonna 2005 sekä hopeaa 2006. NHL-joukkue Minnesota Wild varasi Madsenin neljännellä kierroksella numerolla #122 kesällä . Kaudella 2005–2006 hän oli Frölundan J20-joukkueen kolmanneksi paras pistemies tehoilla 10+32=42. Madsen oli J20 SuperElitin pistepörssin kymmenes Timrå IK:n Henrik Österholmin kanssa. Hän pelasi kauden aikana myös viisi Elitserien-ottelua Frölundassa sekä kaksi ottelua Euroopan seurajoukkueiden mestaruusturnauksessa.


title: Morten Madsen

text: QMJHL-joukkue Victoriaville Tigres varasi Madsenin CHL Import Draftin kymmenentenä pelaajana vuonna 2006. Hän siirtyi Tigresiin kaudeksi 2006–2007. Madsen teki runkosarjassa tehot 32+68=100, joilla hän oli Benoit Doucetin kanssa joukkueensa paras pistemies ja QMJHL:n pistepörssin kahdeksas. Madsen teki tehokkaan kauden jälkeen kolmivuotisen tulokassopimuksen Minnesota Wildin kanssa kesäkuussa 2007. Hän pelasi kaudella 2007–2008 50 ottelua AHL-joukkue Houston Aerosissa ja viisi ottelua ECHL:n Texas Wildcattersissa. Kaudella 2008–2009 Madsen pelasi vain Aerosissa ja teki 56 ottelussa tehot 6+16=22.


title: Morten Madsen

text:
Madsen pelasi kolmannen Wildin sopimuskautensa Elitserienin MODOssa. Hän teki lokakuussa 2009 16. tammikuuta asti kestävän try-out/laina -sopimuksen joukkueen kanssa. Madsen teki jo joulukuussa 2009 kaksivuotisen jatkosopimuksen MODOn kanssa. Hän teki 45 ottelussa tehot 11+9=20.
Madsen on edustanut Tanskan maajoukkuetta vuosien 2006, 2007, 2008 ja 2009 maailmanmestaruuskilpailuissa.


title: Morten Madsen

text: Vuosina 2005, 2006 ja 2007 Madsen pelasi alle 20-vuotiaiden I-divisioonan MM-kilpailuissa sekä vuosina 2004 ja 2005 alle 18-vuotiaiden MM-kilpailuissa.


title: United Defense

text: United Defense Industries oli suuri yhdysvaltalainen puolustusvälineyritys vuosien 1994–2005 välisenä aikana. Yrityksen kotipaikka oli Arlingtonin piirikunta, Virginia, Yhdysvallat. Vuonna 2004 yhtiön myynti oli 2 293 miljardia Yhdysvaltain dollaria. Yhtiö toimi tuolloin 25 paikkakunnalla Yhdysvalloissa ja Ruotsissa ja sen palveluksessa oli noin 8 000 ihmistä.


title: United Defense

text: Sen tuotteita olivat taisteluajoneuvot (esimerkiksi Bradley taisteluvaunut), tykit, ohjusten laukaisualustat ja täsmäammukset. Brittiläinen BAE Systems osti United Defensen 2,1 miljardilla punnalla maaliskuussa 2005 ja yhdisti sen pääasiassa maajärjestelmien liiketoimintaryhmäänsä "BAE Systems Land and Armaments".


title: United Defense

text: Yhtiön juuret ovat Food Machinery Corporation (FMC) -yhtiössä, joka voitti toisen maailmansodan aikana tarjouskilpailun telaketjuilla varustetuista maihinnousuajoneuvoista Yhdysvaltain asevoimille. Tehdas oli aiemmin valmistanut maatalouskoneita. Bowen McLaughlin York -yhtiö (myöhemmin Harsco Corporationin BMY-divisioona) ryhtyi myös samoihin aikoihin panssarivaunuja ja lentokoneita.


title: United Defense

text: Uusien tilausten vähettyä vuosien 1983–1994 välisenä aikana FMC ja Harsco Corporation sopivat puolustusvälinetuotantonsa yhdistämisestä vuonna 1994. Yhdistymisessä syntynyt United Defense muodostui FMC:n kalifornialaisesta Ground Systems -divisioonasta ja Harscon pennsylvanialaisesta BMY Combat Systems -divisioonasta.


title: United Defense

text: Syyskuussa 2000 UDI osti ruotsalaiselta Saabilta asevalmistaja Bofors Weapon Systems AB:n tykkituotannon ja nimesi sen Bofors Defense -tytäryhtiökseen. Vuonna 2001 kilpailija General Dynamics yritti vallata UDI:n mutta osakkeet myytiinkin alemmalla hinnalla sijoitusryhmä Carlyle Groupille. Se luopui yhtiön hallinnasta 2001 mutta jätti osan siitä omistukseensa.


title: United Defense

text: Brittiläinen BAE Systems ilmoitti ostaneensa UDI:n maaliskuussa 2005 2,1 miljardilla punnalla. Committee on Foreign Investment in the United States ilmoitti huhtikuussa, ettei kauppa uhkaa Yhdysvaltain kansallista turvallisuutta ja hyväksyi yhdistymisen.


title: Fjodor Pottojev

text: Fjodor Jefimovitš Pottojev (; 8. syyskuuta 1893 Repolan kunnan Riikosenniemen kylä – 14. tammikuuta 1938 Petroskoi) oli neuvostoliittolainen poliitikko.


title: Fjodor Pottojev

text: Fjodor Pottojev syntyi karjalaisen maanviljelijän ja kauppiaan perheeseen. Hän kävi Kolvasjärven seurakuntakoulun, työskenteli konttoristina ja palveli rivimiehenä armeijassa. Vuonna 1917 Pottojev valittiin Poventsan zemstvohallintoon ja vuonna 1918 hän osallistui neuvostovallan pystyttämiseen Poventsan kihlakunnassa. Heinäkuussa 1920 pidetty karjalaisten ensimmäinen edustajakokous valitsi Pottojevin Karjalan vallankumouskomitean jäseneksi.


title: Fjodor Pottojev

text: Pottojev työskenteli Petroskoin ja Paateneen kihlakuntien toimeenpanevien komiteoiden puheenjohtajana (1923–1927), Kantalahden piirin toimeenpanevan komitean puheenjohtajana (1932–1933), Petroskoin kaupunkineuvoston osastonjohtajana (1933–1935) ja Kontupohjan piirin toimeenpanevan komitean puheenjohtajana (1936–1937). Vuosina 1927–1930 ja 1935–1936 hän toimi Neuvosto-Karjalan toimeenpanevan keskuskomitean sihteerinä.


title: Fjodor Pottojev

text: Vuonna 1937 Pottojev pidätettiin, tuomittiin kuolemaan vastavallankumouksellisesta toiminnasta syytettynä ja ammuttiin Petroskoin lähellä. Hänen maineensa puhdistettiin vuonna 1956.


title: Vasili Kudžijev

text: Vasili Mihailovitš Kudžijev (; 1889 Aunuksen kihlakunnan Suurenmäen kylä – 1976 Leningrad) oli karjalaissyntyinen neuvostoliittolainen poliitikko.


title: Vasili Kudžijev

text: Vasili Kudžijev opiskeli Petroskoin kymnaasissa ja valmistui Pietarin yliopiston oikeustieteellisestä tiedekunnasta. Vuonna 1908 hän liittyi Venäjän sosiaalidemokraattiseen työväenpuolueeseen. Vuonna 1917 Kudžijev valittiin menševikkinä Aunuksen läänin neuvoston puheenjohtajaksi. Vuonna 1919 työskennellessään Moskovassa hän liittyi NKP(b):hen.


title: Vasili Kudžijev

text: Kudžijev kuului Edvard Gyllingin ja Jaakko Mäen kanssa Karjalan työkansan kommuunin perustamista valmistelleeseen Karjalan vallankumouskomitean järjestelykomiteaan. Elokuussa 1920 hänet valittiin NKP(b):n Aunuksen lääninkomitean puhemiehistön jäseneksi. Vuosina 1921–1922 hän toimi puolueen aluekomitean vastuullisena sihteerinä. Kansallisuuspolitiikkaa koskevien erimielisyyksien takia Kudžijev erotettiin ja lähetettiin puoluetehtäviin Karjalan ulkopuolelle. Toisen maailmansodan jälkeen hän työskenteli Leningradin asianajajakollegiossa. Kudžijev pidätettiin poliittisin perustein vuonna 1949, mutta todettiin syyttömäksi vuonna 1954.


title: Määränpäänä tähdet (albumi)

text: Määränpäänä tähdet on Lea Lavenin yhdeksäs albumi. Se julkaistiin vuonna 1980. Albumi sisältää kappaleen ”Ei oo, ei tuu”, joka voitti Syksyn sävelen 1979.


title: Isopuisto

text: Isopuisto on Kotkassa sijaitseva puisto. Se on kaupungin keskustan Kotkansaaren laajin rakennettu puisto. Pinta-ala on noin 8 hehtaaria.


title: Isopuisto

text: Isopuisto on perustettu Kotkan ortodoksisen kirkon ympärille ja se oli Kotkan ensimmäinen puisto (Konstantinin puisto). Puiston alue oli Ruotsinsalmen linnoituskaupungin sotilasrakennusten ja siviilikaupungin leikkauskohdassa. Korttelin kokoinen Isopuisto sai lopullisen muotonsa Kotkan asemakaavassa vuodelta 1878. 1960-luvulla puistossa tehtiin mittava korjaustyö.


title: Isopuisto

text: Tyyliltään Isopuisto edustaa englantilaistyyppistä maisemapuutarhaa. Puisto on rakentunut vähitellen kallioiseen maastoon. Puiston luonteelle on tyypillistä loivat kalliomuodot ja kevyesti polveilevat puistokäytävät. Ruotsinsalmenkadun varrella on laaja perennaryhmä.


title: Isopuisto

text: Puistossa sijaitsevia patsaita ja muistomerkkejä ovat fyysikko Aleksandr Popovin patsas pohjoiskulmassa, Kolmen Kannaksen Koukkaajat JR 45 länsikulmassa ja Maria Purpurin patsas ortodoksisen kirkon lähellä. Puistossa on myös pelikenttä ja lapsille leikkivälineitä. Toivo Pekkasen koulu sijaitsee Isopuiston vieressä.


title: Eurooppatie E85

text: E85 eli Eurooppatie 85 on 2 300 kilometriä pitkä eurooppatie. Tie alkaa Itämeren ääreltä Liettuan Klaipėdasta, ja johtaa Valko-Venäjän, Ukrainan, Romanian ja Bulgarian kautta Välimeren rannikolle Kreikan Alexandroúpoliin.


title: Rjurik Lonin

text: Rjurik Petrovič Lonin (; 22. syyskuuta 1930 nykyisen Äänisenrannan piirin Kaskesojan kylä, Karjalan tasavalta – 17. heinäkuuta 2009, Šoutjärvi, Äänisenrannan piiri) oli vepsäläinen kotiseutututkija ja kansanperinteen kerääjä, Soutjärven vepsäläisen etnografisen museon perustaja, kirjailija ja vepsäläisen kulttuurin puolestapuhuja. Häntä on luonnehdittu merkittävimmäksi ja oman aikansa tunnetuimmaksi vepsäläiseksi.


title: Rjurik Lonin

text: Rjurik Lonin syntyi Kaskesojan kylässä Äänisen rannalla isänsä Pjotr Loninin (s. n. 1888) toisesta avioliitosta sen ensimmäisenä lapsena. Loninin äiti oli Fjokla Lonina o.s. Rjabčikova Mecantagasta.


title: Rjurik Lonin

text: Loninin itsensä mukaan hän sai etunimensä Novgorodin ruhtinaan Rurikin mukaan. Isä oli ollut siinä uskossa, että ruhtinas Rurik olisi ollut vepsäläinen.


title: Rjurik Lonin

text: Lonin aloitti koulunkäynnin Kaskesojassa kylässä 1930-luvulla. Vuonna 1941, hänen ollessaan 11-vuotias, Suomen armeija miehitti tämän alueen jatkosodan yhteydessä. Koulunkäynti jatkui suomalaisessa koulussa. Loninin kertoman mukaan kylästä lähti evakkoon kauemmas Neuvostoliiton alueelle vain kaksi henkilöä, kylän kolhoosin puheenjohtaja sekä kylän opettaja Maria Ivanovna Pepšina (s. 1915). He olivat Loninin kertoman mukaan ainoat kommunistisen puolueen jäsenet kylässä. Suomalaisten lähdettyä Itä-Karjalasta koulunkäynti jatkui entisen opettajan johdolla. Sota-ajan elämästä Kaskesojan kylässä hän on kirjoittanut kirjan nimeltä "Detstvo, opaljonnoje voĭnoĭ", joka julkaistiin vuonna 2004.


title: Rjurik Lonin

text: 16-vuotiaana Lonin muutti Petroskoihin ja opiskeli siellä ammattikoulussa ja työskenteli vuodesta 1948 työkaluseppänä sekä autojen ja maatalouskoneiden korjaajana.


title: Rjurik Lonin

text: Kaupungissa asuessaan Lonin ryhtyi kirjoittamaan runoja vepsäksi, ja erinäisten vaiheiden jälkeen hän päätyi vierailulle Neuvostoliiton tiedeakatemian Karjalan osastoon sen Kielen, kirjallisuuden ja historian osastoon (JALI), missä vepsän kielen tutkija Nikolai Bogdanov kehotti Loninia runoilemisen sijaan ryhtymään keräämään vepsäläistä kansanperinnettä, minkä hän aloittikin vuonna 1956. Asia ei ollut hänelle lainkaan vieras, sillä jo jatkosodan aikana hän oli kerännyt venäläisiä kansanlauluja kotikylässään. Lonista tuli nyt JALI:n avustaja, ja hänelle annettiin työtään varten suosituskirje tiedeakatemiasta. Tunnetuimman informanttinsa, Kantele-yhtyeen johtajan, Kalajoen Toižegen kylästä kotoisin olleen, Šoutjärven vepsäläisen kansankuoron vuonna 1937 perustaneen Vasili Kononovin (1905–1983) hän tapasi vielä kaupungissa asuessaan vuonna 1957. Kononovilta Lonin tallensi itkuvirren, morsiamen itkun, jota Kononov ei kuitenkaan laulanut, koska ei katsonut sen olevan miehelle sopivaa.


title: Rjurik Lonin

text: Jonkin verran Loninin keräämää vepsäläistä folklore-aineistoa julkaistiin v. 1969 teoksessa "Obrazcy vepsskoĭ reči" ('Näytteitä vepsän kielestä'). Lonin mainitaan tämän teoksen esipuheessa “Šoutjärven kylän asukkaana, joka on vepsäläisen folkloren keruun entusiasti”.


title: Rjurik Lonin

text: Asuessaan Petroskoissa Lonin meni vuonna 1958 Suolusmäkeen kuuntelemaan kuorokonserttia. Kun kuoro lauloi vepsäksi laulun ”Vepsän ma om randanröunal” ('Vepsän maa on rannan reunalla'), hänet valtasi koti-ikävä ja hän päätti muuttaa kaupungista Šoutjärvelle, missä hänen vanhempansa tuolloin elivät. Hän sai työpaikan kylän sovhoosista viilarina.


title: Rjurik Lonin

text: Vuonna 1963 Lonin teki ensimmäisen kansanperinteen keruuretken Karjalan tasavallan ulkopuolelle, Leningradin alueen Podporožjen piirin keskivepsäläiskyliin. Vuonna 1964 samanlaisella matkalla hänessä heräsi ajatus vepsäläisen kansanmuseon perustamisesta Šoutjärvelle. Hän esitti Šoutjärven kyläneuvostolle toistuvasti anomuksia saadakseen kaavailemalleen museolle tilat, ja lopulta vuonna 1967 kyläneuvoston johto päätti Venäjän vallankumouksen 50-vuotisjuhlien kunniaksi myöntää hänelle kaksi huonetta kylän kirjastosta museota varten. Museon avajaiset pidettiin 28.10.1967, viikko ennen vallankumouksen vuosipäivää. Vuonna 1980 museosta tuli osa Karjalan kotiseutumuseota, ja vuonna 1982 se sai tiloikseen ns. Mel’kinin talon Mel’kamättaalta. Kyseessä on ainoa museo Venäjällä, joka on keskittynyt vepsäläisen kulttuurin esittelyyn.


title: Rjurik Lonin

text: Lonin oli museon tieteellisenä työntekijänä vuoteen 2001 saakka ja toimi myöhemminkin sen tilapäisenä työntekijänä silloin, kun museossa tarvittiin sijaista, taikka esim. kun museon aitaa piti korjata. Hänen seuraajanaan museon johtajana toimii Vehkoin Ogerištosta kotoisin oleva Natalja Anhimova. Loninin äiti oli asunut lyhyesti samaisessa Ogerišton kylässä.


title: Rjurik Lonin

text: Museon nimi on toukokuusta 2010 lähtien ollut perustajaansa kunnioittaen Soutjärven vepsäläinen etnografinen Rjurik Lonin -museo (ven. "Шелтозерский вепсский этнографический музей имени Р. Лонина").


title: Rjurik Lonin

text: 1980-luvun lopulta lähtien Lonin osallistui vepsän kielen ja kulttuurin elvyttämiseen. Hän mm. toimi vepsän kielen opettajana Šoutjärven kylän koulussa vuosina 1987–89, käänsi kirjasen "Iisusan elo" ('Jeesuksen elämä') sekä Markuksen evankeliumin vepsän kielelle. Vaikka kumpaakaan käännöstä ei painettu, toimi tämä kuitenkin lähtölaukauksena vepsänkieliselle raamatunkäännöstyölle, ja myöhemmin Lonin toimi raamatunkäännöstyössä kommentaattorina, kun Nina Zaitseva ryhtyi kääntämään Raamatun tekstejä. Hän oli myös Šoutjärven kansankuoron pitkäaikainen jäsen (1957–2001) ja jopa sävelsi härkkimestä kertovan laulun, jota kuoro on säännöllisesti esittänyt.


title: Rjurik Lonin

text: Lonin osallistui vepsäläisten edustajana kolmanteen "Suomalais-ugrilaisten Kansojen Maailmankongressiin" Helsingissä joulukuussa vuonna 2000, ja hän osallistui myös Juminkeko-säätiön järjestämään "Vepsäläisten kirjailijoiden ensimmäiseen maailmankonferenssiin" Kuhmossa syksyllä 2002.


title: Rjurik Lonin

text: Elinaikanaan Lonin palkittiin "Työn sankari" –mitalilla (1970) ja "Työn veteraani" –arvonimellä (1987). Hän oli yksi voittajista myös Yleisliittolaisessa amatööritaidekatselmuksessa (1985) sekä 2. Yleisliittolaisessa kansankulttuurifestivaalissa (1987). Hän sai Karjalan ansioituneen kulttuurityöntekijän arvonimen vuonna 1992, T. G. Rjabninin mukaan nimetyn mitalin ja diplomin "Valistustyöstä kulttuurin alalla Venäjän Pohjolassa" (1995) sekä George Soroksen Open Society Instituten palkinnon "Uhrautuvasta työstä".


title: Rjurik Lonin

text: Rjurik Loninin puoliso, Anna Petrovna Lonina (s. 1937, Mecantaga) on myös ansioitunut runoilijana. Häneltä on julkaistu mm. runoteos "Mecantaghižed"('Mecantagan ihmiset').


title: Rjurik Lonin

text: Lonineilla on ollut kolme poikaa (joista kaksi on elossa) ja seitsemän lastenlasta. Kaikki ovat kasvaneet Šoutjärvellä. Lonineiden pojat ovat vepsän kielen taitoisia.


title: NBA:n varaustilaisuus 1995

text: NBA:n vuoden 1995 varaustilaisuus pidettiin 28. kesäkuuta 1995 SkyDomessa, Torontossa.


title: Yannick Weber

text: Yannick Weber (s. 23. syyskuuta 1988 Morges, Sveitsi) on sveitsiläinen jääkiekkoilija, pelipaikaltaan puolustaja. Hän edustaa NHL-liigassa pelaavaa Nashville Predatorssia. Montreal varasi Weberin vuoden numerolla 73.


title: Yannick Weber

text: Weber aloitti uransa vuonna 2005 Sveitsin jääkiekon toiseksi korkeimmalla sarjatasolla SC Langenthal -joukkueessa. Seuraavalla kaudella hän siirtyi OHL-junioriliigaan, Kitchener Rangers -joukkueeseen, jossa hän pelasi kolme kautta. Hänet valittiin kaudella 2006–2007 OHL:n toiseen tähdistökentälliseen ja tulokastähdistökentälliseen. Seuraavalla kaudella hän voitti OHL:n mestaruuden ja hänet valittiin taas toiseen tähdistöön.


title: Yannick Weber

text: 15. elokuuta 2008 Weber kirjoitti kolmen vuoden sopimuksen Montreal Canadiensin kanssa. Kaudella 2008–2009 hän pelasi Montrealin farmissa Hamilton Bulldogsissa, jossa hän keräsi 68 ottelussa 44 pistettä. Ensimmäisen ottelunsa hän pelasi 8. tammikuuta 2009 Toronto Maple Leafs]]ia vastaan 6-2-tulokseen päättyneessä ottelussa. Pudotuspeleissä Boston Bruinsia vastaan Weber teki ensimmäisen maalinsa Tim Thomasia vastaan. Weber saavutti ottelussa maalin lisäksi syöttöpisteen ja hänet valittiin otteluun kolmanneksi tähdeksi. Boston pudotti Montrealin suoraan neljässä ottelussa, joka pelattiin 22. huhtikuuta 2009.


title: Yannick Weber

text: Weber teki uransa ensimmäisen runkosarjamaalin NHL:ssä 9. helmikuuta 2011 juuri Thomasia vastaan. Hän teki kaksi maalia pudotuspelisarjassa Boston Bruinsia vastaan, ohitattaessaan kahdesti Thomasin. Täten Weberin uran neljä ensimmäistä NHL-maalia ovat syntyneet samaa maalivahtia vastaan kahden vuoden aikana. Kaudella 2010–2011 Weber teki NHL:ssä 41 runkosarjaottelussa tehot 1+10=11.


title: Yannick Weber

text: Heinäkuussa 2013 Weber siirtyi Vancouver Canucksiin.


title: Yannick Weber

text: Weber edusti Sveitsiä alle 18-vuotiaiden MM-kisoissa vuonna 2005. Seuraavana vuonna hän pelasi 18-vuotiaiden kisojen lisäksi nuorten MM-kilpailuissa. Hän pelasi vielä vuosina 2007 ja 2008 nuorten kisoissa. Weber edusti Sveitsiä vuoden 2009 MM-kotikisoissa. Turnauksessa hän pelasi kolme ottelua vailla tehopisteitä.